Fu Hao: Wanita Besi Tamadun Purba China

Beberapa ribu tahun dahulu, ketika era itu didominasi oleh kaum lelaki, muncul seorang wanita yang tidak pernah dijangkakan akan menggoncangkan dunia. Kedudukan Fu Hao sebagai Permaisuri, Jeneral dan paderi tertinggi pada Dinasti Shang di Timur China tidak pernah dibayangkan oleh perempuan-perempuan lain ketika itu. Dinasti Shang telah memerintah Timur China dari 1600 SM sehingga 1046 SM, sekitar era yang sama ketika Firaun memerintah Mesir.

Pertama kali TR dikenali adalah apabila dia berkahwin dengan Raja Shang, Wu Ding, dan menjadi salah seorang daripada 60 orang isterinya. Raja Wu Ding mempunyai ramai isteri kerana strategi diplomasi politiknya untuk mengahwini seorang wanita pada setiap puak yang berada di situ. Walaupun mempunyai ramai isteri, namun Fu Hao merupakan isterinya yang paling menyerlah dan paling disayanginya.

Menurut maklumat yang tertulis dalam inskripsi tulang bersurat, Fu Hao sering terlibat dalam upacara ritual dan kegiatan ketenteraan. Fu Hao juga telah memimpin armada p3rangnya untuk menentang musuh-musuh yang mengancam keselamatan Shang, termasuk puak Tu-Shang yang telah bersengketa dengan Shang selama beberapa generasi. Kehebatan Fu Hao memimpin barisan tenteranya telah membawa kepada kemenangan dalam sekali p3rt3mpuran sengit sahaja. Fu Hao telah memimpin tenteranya untuk m3n3ntang Puak Yi, Puak Qiang dan Puak Ba.

Semenjak itu, Fu Hao menjadi jeneral p3rang yang dihormati pada era itu dan berterusan m3nakluk kerajaan-kerajaan yang besar bagi meluaskan tanah jajahannya. P3p3rangan paling besar yang pernah dipimpin olehnya adalah sebanyak 13 ribu tentera yang berjaya menentang puak nomad.

Walaupun Fu Hao dianggap sebagai pahlawan yang digeruni lawan, tetapi dia juga mempunyai sisi yang lembut pada dirinya apabila melibatkan hal-hal perkahwinan. Setiap kali Fu Hao pulang dari p3p3rangan, suaminya akan menunggu di luar ibu kota, dan mengarahkan agar semua tentera beransur supaya mereka dapat meluangkan masa bersama.

Apabila Fu Hao mati, angkatan tentera Shang mula menjadi lemah apabila diserang oleh Gong. Membuatkan Wu Ding berulang kali melakukan ritual korban dan berdoa kepada roh Fu Hao agar melindungi kerajaannya daripada pencerobohan. Dan setiap kali kerajaan diambang p3p3rangan jugalah Wu Ding akan melakukan upacara bagi meraih rahmat daripada semangat isterinya.

Beberapa tahun selepas itu, Wu Ding mula runsing memikirkan sekiranya Fu Hao akan keseorangan di alam barzakh. Maka Wu Ding menjalankan satu lagu upacara untuk mengahwinkan Fu Hao dengan moyangnya, yang merupakan raja ke-13 Dinasti Shang.

Tidak berapa lama kemudian, Wu Ding sekali lagi mengadakan upacara mengahwinkan semangat isterinya dengan semangat raja pertama Dinasti Shang, berharap moyangnya yang berkuasa itu dapat menjaga Fu Hao dengan baik di alam barzakh.

Segala penglibatannya dalam bidang ketenteraan telah dicatat dalam lebih kurang 200 inskripsi yang tertulis pada tulang dan juga cangkerang kura-kura.

Pada mulanya, watak Fu Hao ini dianggap seperti sebuah kisah mitos sehinggalah kepada penemuan makamnya yang dibina berdekatan dengan Anyang dan ditemui pada tahun 1976. Ahli arkeologi dapat mengenalpasti pemilik makam ini dengan mudah berikutan terdapat nama Fu Hao yang tertulis pada alatan gangsa yang digunakan untuk tujuan pemujaan.

Keseluruhannya, terdapat lebih kurang 400 peninggalan purba yang ditemui di sekitar makamnya termasuk senjata, loceng, cermin dan pasu-pasu pemujaan. Tambahan pula, terdapat sebanyak 755 batu jed, 564 serpihan tulang, gading, batu dan seramik, serta beribu cangkerang berhampiran makamnya. Lebih daripada itu, terdapat bukti berlakunya upacara pengorbanan manusia bagi memberikan Fu Hao hamba-hamba untuk berkhidmat kepadanya di alam barzakh.

RUJUKAN:


Pelajaran Politik Daripada Tiga Damiyo Jepun

Kat Jepun, universiti yang ajar course pasal leadership mesti akan mention pasal analogi “tiga daimyo dan burung yang tak berkicau”.

Daimyo (大名) tu warlord dalam sejarah Jepun, tiga daimyo pula merujuk kepada Oda Nobunaga, Hideyoshi Toyotomi dan Ieyasu Tokugawa yang mendominasi zaman Sengoku (1467-1603), zaman di mana Jepun berpecah belah kepada berpuluh-puluh negara (ryōsei-koku) yang dipegang oleh para daimyo.

Antara ramai-ramai daimyo ni, Nobunaga, Toyotomi dan Tokugawa lah tiga daimyo yang paling berkuasa. Nobunaga menyatukan 1/3 Jepun dari 1568-1582, sebelumnya dibunoh oleh anak buahnya di Honnō-ji.

Toyotomi menyatukan Jepun pada tahun 1590, tapi hanya mampu memerintah sehingga 1598 sebab dia pun mampuih awal akibat kegagalan menakluk Korea (mampuih akibat kecewa + marah). Tokugawa saja yang berjaya meninggalkan legasi di mana dia, anak dan cucu-cicitnya menyatukan Jepun di bawah Dinasti Tokugawa (1603-1868) sehingga Reformasi Jepun.

Untuk memahami kenapa hanya Tokugawa berjaya manakala Nobunaga dan Toyotomi gagal, orang Jepun pun membayangkan apa yang tiga daimyo ni akan buat kalau berdepan dengan seekor burung yang tak nak berkicau. Lain macam orang Jepun punya imaginasi.

Kalau burung tak berkicau, kemungkinan besar Nobunaga akan pancung burung tu terus (殺してしまえほととぎす). Nobunaga ni seorang genius ketenteraan, tapi agak baran. Dan itu juga menjadi puncanya dikhianati oleh anak buahnya yang berdendam dengannya dan membunvhnya di Honnō-ji.

Bagaimana pula dengan Toyotomi? Toyotomi ni seorang yang “cunning”, atau so-called “Machiavellian” lah. So kalau burung tak nak berkicau, Toyotomi akan “buat dia sampai berkicau” (鳴かして見せようほととぎす). “Buat” ni maksudnya manipulate, tak kisah lah cekik ke, bagi makan ke, janji buat sampai burung tu berkicau.

Tapi kekurangan Toyotomi ni dia suka sangat main game dan “restless”, akhirnya dia tewas dalam game-nya sendiri: percubaan untuk men4kluk Korea backfire selepas Korea diselamatkan oleh China dan juga Laksamana Yi Sun-shin.

Tokugawa pula lain sikit. Kalau burung tak nak berkicau, Tokugawa just tunggu sampai burung tu berkicau (鳴くまで待とうほととぎす). Simple. Di situ boleh nampak personaliti Tokugawa yang kuat sabar, dan itu membolehkan Tokugawa muncul dari seorang underdog kepada ultimate winner.

Tokugawa pernah berkhidmat di bawah Nobunaga dan Toyotomi, tapi di bawah kedua-dua daimyo ni, Tokugawa tau macam mana nak jaga diri, low profile, tak menonjolkan cita-cita sendiri, tunggu sehingga masa yang sesuai untuk bertindak.

Dalam politik, selalunya orang yang akan jadi winner bukan orang yang paling kuat dan genius (macam Nobunaga), atau yang paling licik dan susun strategi (macam Toyotomi), tapi jenis yang “taoguang yanghui” macam Tokugawa, macam Sima Yi. Itu lah wisdom leadership yang sebenarnya.


Penemuan Kayu Ski Berusia 1,300 Tahun

Aktiviti manusia sentiasa meninggalkan kesan untuk dikaji generasi terkemudian. Kesan sebegini kadangkala berpanjangan. Ada yang setahun dua. Ada juga yang sealaf dua.

Tertakluk kepada kaedah penjagaan. Penemuan bahan arkeologi memang penting untuk dihayati. Bayangkan seketul batu boleh bercerita habis pasal cara hidup manusia terdahulu… apatah lagi kalau sepasang kayu ski seperti yang ditemui di Gunung Digervarden pada tahun 2014 dan 2021.

Pertama sekali, kena faham dulu maksud “sepasang kayu ski”. Kalau zaman sekarang, kedua-dua kayu mesti sama macam kembar yang melengkapi satu sama lain. Sama pun atas faktor pengeluaran kilang yang membuat sebelah kanan dan kiri ikut kesesuaian kaki.

Tetapi zaman dulu, kayu ski dibuat tangan barangkali seseorang yang tidak begitu mahir pun. Sekadar cukup untuk luncur saja. Itulah sebab kenapa kayu ski Digervarden besar sebelah (Gershon, 2021).

Penemuan ini membuktikan yang gaya hidup Norway tidak pernah berubah walaupun selepas 1,300 tahun. Ia juga membuktikan bahawa aktiviti ski bukanlah baru; sebaliknya sudah lama menjadi amalan orang ramai. Bukan setakat gaya hidup sahaja. Kayu ski Digervarden juga menunjukkan bahawa orang zaman dulu sudah pandai buat dan baiki kayu ski.

Kedua-dua kayu ski – sekurang-kurangnya 187 sentimeter panjang dan 17.8 sentimeter lebar – siap lengkap dengan bahagian untuk letak tumit. Bahagian kaki kemudian akan diikat dengan tali diperbuat daripada kulit.

Naratif Arkeologi Moden

Kayu ski Digervarden barangkali mempunyai kisah bersisi gelap. Saintis sedang bergelut dengan persoalan: macam mana sepasang kayu ski boleh ada di kawasan pergunungan yang tidak berpenghuni? Logiknya, kawasan ini mesti jauh lebih sejuk dulu.

Zaman sekarang berlaku benda-benda mengejut seperti pencairan ais yang berpunca daripada perubahan iklim. Malah kalau bukan kerana pencairan ais, mungkin kayu ski Digervarden takkan ditemui pun.

Semua bermula pada tahun 2014, apabila sekumpulan pengkaji menemui sebatang kayu ski (Finstad, et al., 2018). Sejak hari itu, mereka gigih mencari pasangannya. Minggu demi minggu, semangat mereka tidak luntur.

Dan tujuh tahun kemudian, keringat mereka beku dengan hasil lumayan… kerana mereka jumpa sepasang kayu ski purba paling terpelihara secara alami (Pilø, 2018). Rezeki datang bergolek selepas timbunan ais semakin cair berbanding tahun 2014. Imbasan satelit mendedahkan sesuatu yang mencurigakan. Jadi dua pengkaji naik semula pada 20 September dan mula menggali.

Keadaan kayu kedua rupanya lebih baik, mungkin kerana tertanam dalam timbunan ais. Kerja penggalian terhalang atas faktor salji.

Hipotesis Saintis

Sepasang kayu ski membawa cerita yang bernaratif kecil. Mungkin seorang penjelajah. Mungkin seorang pengembara yang minat daki gunung. Tetapi penemuan artifak dan monumen di sekitar kawasan Divergarden bercerita pasal pembμrμan rusa.

Jadi saintis berpendapat pemilik kayu ski ini sedang mencari rusa. Mungkin terjatuh daripada tempat tinggi. Mungkin terlalu sejuk hingga pergi buat selamanya dan menjadi santapan serigala. Yang pasti, ada sesuatu terjadi… kerana kayu ski kanan dan kiri terpisah 4.6 meter antara satu sama lain.

Walaupun usianya 1,300 tahun, kayu ski ini bukan yang tertua di dunia. Saintis menemui sebatang kayu ski daripada 6,000 tahun lalu di Rusia. Malah, China juga dipercayai mengamalkan aktiviti ski sejak 8,000 tahun lalu. Semua membuktikan bahawa kayu ski hanyalah kasut untuk meluncur salji.

RUJUKAN:

Finstad, E., et al. (2018). Prehistoric and Medieval Skis from Glaciers and Ice Patches in Norway. Journal of Glacial Archaeology. 3 (1): 43-58.

Gershon, L. (2021, Oktober 6). Archaeologists extract 1,300-year-old wooden ski from Norwegian ice. The Smithsonian Magazine.

Pilø, L. (2018, Oktober 4). The skis that came in from the cold. Secrets of the Ice.


Keunggulan Karya Agung Kitab Ilmu Bedil di Nusantara

Pada 22 hingga 25 Ogos 2017, Pameran Manuskrip Melayu Warisan Dunia dan Wacana Teknologi Persenjataan Melayu Kitab Tibdan Memory of The World: Warisan Ilmu Bedil telah diadakan di Galeri Dewan Bahasa Pustaka Wilayah Utara, Perda, Bukit Mertajam, Pulau Pinang. Wacana Teknologi Persenjataan Melayu Kitab Tibdan Memory of The World: Warisan Ilmu Bedil telah diadakan pada 22 Ogos 2017 dengan menampilkan Wan Mohd Dasuki Wan Hasbullah, pensyarah Fakulti Bahasa Moden, Universiti Putra Malaysia membentangkan kertas kerja yang bertajuk “MS 101 Kitab Tib dan Memory of The World: Warisan Ilmu Bedil Melayu.”

Pameran Manuskrip Melayu Warisan Dunia dan Wacana Teknologi Persenjataan Melayu ini dihadiri oleh tetamu kehormat, iaitu YBhg. Prof Dato Seri MD. Salleh Yaapar, Mantan Pengerusi Lembaga Pengelola Dewan Bahasa dan Pustaka telah merasmikan Pameran Manuskrip Melayu Warisan Dunia dan Wacana Teknologi Persenjataan Melayu. Pameran dan wacana ini turut dihadiri oleh Encik Abdul Wahab Hamzah, Pengarah DBP Wilayah Utara, Puan Roshasliza Sulaiman dan Puan Ritah Yahaya, sidang editorialJendela Utara, para guru, persatuan penulis Wilayah Utara, pensyarah dan pelajar sarjana UKM.

Pameran Manuskrip Melayu Warisan Dunia yang dipamerkan di Galeri DBP Wilayah Utara mempamerkan rangkaian foto manuskrip Melayu warisan dunia yang diiktiraf bersama rangkaian manuskrip karya agung sejarah, tamadun, bahasa dan sastera dari benua Asia yang diiktiraf oleh UNESCO. Ringkasnya, latar belakang Pameran UNESCO diperoleh melalui sumbangan dana dari Kerajaan Malaysia yang disalurkan melalui Dana Tabung Malaysia.

Khazanah karya agung Nusantara merupakan khazanah warisan sejarah, tamadun, bahasa, falsafah, kearifan dan persuratan. Khazanah karya agung Nusantara diwarisi daripada penyebaran ilmu hasil sentuhan karya jurutulis istana dan penyalin zaman silam yang menghasilkan karya agung tidak mungkin dapat bertahan menempuh arus kemodenan, teknologi dan globalisasi masa kini jika tiada usaha untuk memelihara, memulihara dan melestarikan warisan manuskrip Melayu di peringkat dunia. Kesedaran untuk memartabatkan khazanah karya agung Nusantara telah diusahakan oleh Pertubuhan Pelajaran, Sains dan Kebudayaan Bangsa-bangsa Bersatu atau UNESCO menerusi Program Memory Of Worldsebagai pengiktirafan kepada dokumentari warisan tamadun dunia.

Asas kepada kelahiran sebuah karya agung tamadun Melayu di Nusantara dilihat berdasarkan konsep ilmu dalam budaya Melayu dan pandang alam Melayu di Nusantara. Malah, konsep ilmu membincangkan proses, kaedah dan falsafah tersendiri. Buktinya, konsep ilmu bedil dalam Kitab Ilmu Bedilmembincangkan kaedah senjata api ringan. Menurut Hugh Clifford dan Frank Swettenham (1895), senjata api bedil berkonsepkan senjata api ringan (senapang) bagi penduduk di Pantai Timur, Semenanjung Tanah Melayu. Terdapat dua senjata api ringan dalam Kitab Ilmu Bedil,iaitu Terakul dan Istinggar.

KepentinganKitab Ilmu Bedilsebagai khazanah karya agung Nusantara menurut Wan Mohd Dasuki Wan Hasbullah dalam penerangan kertas kerja “MS 101 Kitab Tibdan Memory Of The World: Warisan Ilmu Bedil Melayu” ialah sumbangan warisan dokumen budaya bernilai di Nusantara. KepentinganKitab Ilmu Bedil memberi manfaat dan panduan terhadap ilmu senjata api bedil dalam organisasi ketenteraan tamadun Islam Nusantara untuk panduan bidang ketenteraan kini.

Kitab Ilmu Bedil antara manuskrip Melayu simpanan Pusat Dokumentasi Melayu, Dewan Bahasa dan Pustaka yang diberikan pengiktirafan buat kali kedua oleh Memory Of The World UNESCO pada tahun 2016. Memory Of The World ialah suatu program kerjasama sejagat yang ditubuhkan oleh UNESCO pada tahun 1992. Pengiktirafan terhadap Kitab Ilmu Bedildiberiberdasarkan kepentingannya sebagai memori kolektif dan warisan kearifan senjata api Melayu di Pantai Timur. Kitab Ilmu Bedilberbentuk akordion dengan lapan lipatan halaman, bertulisan tangan dalam tulisan Jawi di atas kertas Eropah berwarna putih kekuningan dalam tradisi istana di Pahang. Kitab Ilmu Bedil MS 101ialah manuskrip Melayu dalam genre sastera tradisional telah ditulis pada pertengahan abad ke-19 di negeri Pahang mengandungi cara pembuatan senjata api bedil Melayu, kemahiran menembak tepat dan kemahiran pembuatan peluru.

Keunggulan Kitab Ilmu Bedildalam perkembangan tamadun Islam Nusantara memberi signifikan yang besar dalam penggunaan senjata dalam organisasi ketenteraan tamadun Islam Nusantara dan tamadun dunia. Seterusnya, keunggulan Kitab Ilmu Bedil dalam perkembangan tamadun Islam Nusantara menceritakan kelebihan unsur tasawuf dan sufi dalam membentuk tembakan dan bedilan tepat. Malah, Kitab Ilmu Bedilmemperkukuhkan nilai Islam yang diamalkan oleh umat Islam Nusantara zaman silam. Keunggulan Kitab Ilmu Bedildalam organisasi ketenteraan tamadun Islam Nusantara melambangkan kearifan orang Melayu menghasilkan teknologi senjata bedil dan senjata api Melayu dari empayar Turki Uthmaniyah yang digunakan khas dalam teknologi pembuatan meriam.

Usaha ke arah mencungkil warisan ilmu bedil Melayu ini sebagai intisari kandungan karya agung Kitab Ilmu Bedilini menurut Wan Mohd Dasuki Wan Hasbullah digerakkan oleh Abdul Samad Ahmad dalam buku Peluru Petunang(1984). Kajian terhadap bukuPeluru Petunang(1984) dilakukan oleh Wan Mohd Dasuki Wan Hasbullah ketika menulis Latihan Ilmiah Ijazah Sarjana Muda Sastera di Jabatan Sejarah, Universiti Malaya pada tahun 2003. Usaha Abdul Samad Ahmad mengangkat kedudukan Kitab Ilmu Bedilantara adikarya ketenteraan di Nusantara.

Tema dalam Kitab Ilmu Bedilmemaparkan proses menggunakan senapang yang dinamakan sebagai “Terakul” (Teks Jilid A) dan “Istinggar” atau “Bedil” (Jilid B). Fungsi senjata Bedil Istinggar dan Terakul merupakan jenis-jenis senjata api ringan yang digunakan oleh orang Melayu dari kurun ke-16 hingga kurun ke-19. Seterusnya, Kitab Ilmu Bedilmenceritakan teknik posisi senapang bersama kaedah mengisi peluru dan ubat bedil, sistem pejera dan kaedah membidik dengan teknik keberkesanan tembakan. Kitab llmu Bedilturut membincangkan kaedah membuat peluru secara fizikal, mistik dan sufi dengan menggunakan azimat, jampi mentera dan al-Quran. Tegasnya, Kitab Ilmu Bedil bukan hanya sebagai warisan karya agung dalam organisasi ketenteraan Islam tamadun Islam Nusantara, malah karya agung dalam bidang sejarah, bahasa, ketenteraan dan sastera di Nusantara.

Sejarah awal penghasilan Kitab Ilmu Bedil telah dimulakan oleh Abdul Samad Ahmad sebagai tokoh pertama yang mencungkil warisan ilmu bedil Melayu ini. Tanpa usaha Abdul Samad Ahmad, kemungkinan warisan ilmu bedil Melayu yang ditulis dalam bahasa Melayu tidak akan pernah dapat diketahui dan dikenali kini. Menurut Wan Mohd Dasuki Wan Hasbullah setelah membaca buku Peluru Petunang(1984), karya Abdul Samad Ahmad ketika melakukan kajian untuk Latihan Ilmiah di Jabatan Sejarah, Fakulti Sastera dan Sains Sosial, Universiti Malaya pada tahun 2003. Buku tersebut biarpun kecil dan tipis, mengandungi isi kandungan, analisis kajian dan dapatan ilmu bantu yang luar biasa. BukuPeluru Petunangmemaparkan peperangan orang Melayu zaman dahulu bukanlah sekadar menggunakan senjata-senjata tajam dan bukanlah mereka menggunakan bedil secara sembrono, kerana ada cara penggunaan yang tertentu bermula daripada cara mengambil hingga menyimpannya kembali. Selain itu, isi kandungan, analisis kajian dan dapatan ilmu bantu dalam buku Peluru Petunangantaranya ialah teks MS 101 Kitab Tib. Usaha, kesungguhan dan kegigihan Abdul Samad Ahmad lebih tiga dekad lalu menulis buku Peluru Petunangsangat berbaloi kini, meskipun isi kandungan, analisis kajian dan dapatan ilmu bantu dalam bukuPeluru Petunang jarang dikaji oleh para pengkaji terkini.

Latar belakang dan karakter fizikal warisan MS 101Kitab Tib  tersimpan di Pusat Dokumentasi Melayu, Dewan Bahasa dan Pustaka, Kuala Lumpur berdasarkan rujukan nombor bahan MS 101, serta menggunakan nama Kitab TibMS 101wujud dalam bentuk dua jilid manuskrip dengan gaya kedua-duanya lipatan akordian, selain memiliki material, saiz dan dekorasi kulit yang sama. Pembahagian MS 101kepada Jilid A, iaitu bahan manuskrip yang masih utuh dan belum rosak dan lebih tipis. Jilid B pula ialah bahan manuskrip yang agak tebal, namun begitu sudah banyak rosak, koyak dan memerlukan rawatan pemuliharaan. Kitab Bedil MS 101memiliki beberapa tarikan. Tarikan pertama memaparkan isi kandungan  teks merupakan hasil penurunan sumber ilmu daripada “…Almarhum yang mangkat di dalam negeri Pahang…” yang disampaikan oleh seorang lelaki bernama Ismail pada 28 Jamadil Akhir 1280 Hijriyyah bersamaan dengan 10 Disember 1863 kepada penyalin yang tidak disebutkan namanya. Lebih menarik lagi, sehingga kini masih belum dapat dijangka siapakah individu yang bernama Ismail dan Almarhum itu. Persoalannya, adakah almarhum tersebut berasal dari keluarga aristokrat Pahang atau berketurunan raja negeri Melayu yang lain tetapi telah mangkat di Pahang dalam tempoh hingga tahun 1863 seperti yang telah dikhabarkan itu masih belum dapat diberikan penjelasan.

Kepelbagaian istilah dari segi bahasa berdasarkan penggunaan bahasa dalam, iaitu bahasa istana oleh golongan diraja dan kerabat diraja di istana seperti “Almarhum”, “mangkat” dan “titah” jelas membuktikan bahawa manuskrip MS 101ini pernah berada di dalam istana raja-raja Melayu. Namun begitu, frasa ‘mangkat di Pahang’ itu merujuk kepada seorang tokoh yang bukan dalam kalangan keluarga pemerintah Pahang. Namun begitu, tidak mustahil  jika tokoh yang bukan dalam kalangan keluarga pemerintah Pahang mempunyai hubungan baik dengan keluarga diraja Pahang. Andaian ini dilihat berkait rapat kerana pemilik MS 101yang terakhir ialah salah seorang kerabat diraja Kelantan, iaitu Tengku Abdullah bin Tengku Ahmad yang menghadiahkan manuskrip MS 101kepada Dewan Bahasa dan Pustaka pada tahun 1965 (Nik Mohamed, 1992).

Tarikan keduaKitab Bedil MS 101 ialah nama manuskrip itu sendiri. Jelaslah bahawa judul MS 101yang sepatutnya ialah “Surat Perkara Tembak Terakul atau Senapang” seperti yang tercatat pada baris kedua muka pertama teksnya. Persoalannya, dari segi asal-usul bahasa dan sejarah, nama “Kitab Tib”  berasal daripada perkataan dalam bahasa Arab, iaitu ṭib yang bermaksud ubat tertulis pada kulit muka hadapan MS 101, selaintulisan pada kulit belakang di bahagian dalam pula dicatatkan sebagai berdasarkan dua petikan yang berikut:

“MS no. 101nama buku tib jenis tulisan tangan jawi hadiah daripada

Tengku Abdullah bin Tengku Ahmad.”

Buku-buku Tib (ilmu membuat meriam dan sebagainya dan chara-chara membetulkannya) (dalam sampul kain) hadiah drip. Tengku Abdullah b. Tengku Ahmad, 3148 Jalan Atas Banggol Kota Bharu Kelantan.

(Sebelah dalam kulit MS 101jilid B)

Pada keseluruhannya, kedua-dua jilid manuskrip tersebut langsung tidak mempunyai perkaitan dengan ilmu perubatan, baik dari segi ramuan ubat-ubatan mahupun teknik atau kaedah perubatan itu sendiri. Menurut laporan Nik Mohamed (1992), MS 101sebagai sumber tulisan yang berkait dengan ilmu tradisional orang Melayu. Lazimnya, ilmu tradisional ini dikenakan dengan nama “Tib”, iaitu kitab ubat-ubatan. Pemikiran masyarakat Melayu Nusantara silam apabila menyebut sahaja manuskrip atau kitab lama-lama, maka ia adalah sebuah kitab ilmu perubatan. Jelaslah bahawa kesalahan penamaan manuskrip dari segi bahasa dan kandungan kajian menyebabkan pembaca keliru tentang identitinya. Identiti Tib dalam MS 101perlu diperbetulkan kerana mungkin ramai pengkaji yang tersalah faham tentang kandungan teks ini jika merujuk kepada judulnya. MS 101mempunyai kulit keras berwarna coklat dengan dihiasi corak awan larat berwarna keemasan. Reka bentuk dan ukuran kedua-dua jilidnya sama, iaitu 8.5 x 23.5 cm. Manuskrip jilid A mengandungi lebih kurang 790 patah perkataan yang ditulis menerusi lapan halaman lipatan akordian. Setiap halaman diisi dengan enam baris ayat dan tidak konsisten dengan kepanjangan tulisan sekitar 22 hingga 22.5 sentimeter. Lebar manuskrip sekitar 7 sentimeter. Terdapat garisan pensel dalam setiap halaman teksnya, di mana ia bertujuan memastikan supaya tulisan tidak keluar daripada ruangan yang telah ditetapkan. Tulisan jawi manuskrip tersebut nampak jelas dan kemas dengan ditulis menggunakan dakwat hitam serta ditambah pula rubrikasi dakwat warna merah untuk menanda kepala ayat dan frasa khusus.

Keunggulan dan kriteria MS 101Kitab Tibsebagai Warisan Dokumentari Memory of the World mewakiliwarisan karya agung bahasa Melayu di Nusantara dan senjata api tamadun Islam Nusantara yang merentas dunia. Kitab Ilmu Bedilmenonjolkan ilmu kearifan tempatan (local-traditional knowledge) orang Melayu di Nusantara sebelum kurun ke-19. Teks-teks manuskrip tersebut ternyata merupakan salinan daripada suatu teks yang belum lagi dapat dijelaskan sehingga kini masih dijadikan bahan kajian. Pada masa yang sama, ilmu pengetahuan yang terkandung dalam MS 101kini nampaknya telah hilang kerana dianggap tidak relevan untuk dipraktikkan. Oleh sebab ia tidak lagi diketahui dan sukar pula hendak difahami oleh generasi sekarang. Maka, MS 101perlu dikaji dari segi nilai dan bentuk epistemologinya untuk memperlihatkan suatu ciri kearifan teknologi senjata bangsa Melayu di Nusantara menurut acuan kebudayaan dunia Melayu Islam Nusantara. Tegasnya, keunggulan warisankarya agung Kitab Tib Ilmu Bedilmerupakankhazanah ilmu kearifan orang Melayu di Nusantara dan aset tidak ketara (intangible asset) bagi teknologi bangsa Melayu di Nusantara.

Bibliografi

Abdul Samad Ahmad. (1984). Peluru Petunang. Kuala Lumpur: Dewan Bahasa dan Pustaka.

Clifford, H. & Swettenham, F.A. (1895). A Dictionary of the Malay Language: Malay-English, part two. Taiping: Government Printing Office.

Nik Mohamed Nik Salleh. (1992). Manuskrip Melayu dari Kelantan: Satu Tinjauan Awal. Jurnal Filologi Melayu, 1: 50-95.

Wan Mohd Dasuki Wan Hasbullah. (2013). Pengetahuan dan Teknologi Melayu berhubung Penggunaan Senjata Api: Analisis Naskhah Ilmu Bedil. Disertasi sarjana Pengajian Melayu yang tidak diterbitkan, Akademi Pengajian Melayu, Universiti Malaya, Kuala Lumpur.

Wan Mohd Dasuki Wan Hasbullah & Othman Yatim. (2013). Teknologi Istinggar: Beberapa Ciri Fizikal dalam Aplikasi Teknikalnya. International Journal of the Malay World and Civilization1(3): 51-59.

Wan Mohd Dasuki Wan Hasbullah & Siti Radziah Mustafa. 2014.Manuskrip Ilmu bedil sebagai Sumber Etnosejarah teknologi senjata api Melayu. KEMANUSIAAN: The Asian Journal of Humanities, 21(1): 53-71.

Zainal Abidin Borhan. (2005).Rumah Tradisi Melayu: Pandangan dan Orientasi Kosmologi Melayu. dlm. Rogayah A. Hamid & Mariam Salim (ed.), Kepustakaan Ilmu Tradisional, 125-142. Kuala Lumpur: Dewan Bahasa & Pustaka.


Raja Jawa Ini Meramalkan Indonesia Akan Dijajah Belanda Dan Jepun

Nostradamus (1503-1566) sememangnya seorang penulis yang masyhur dengan ramalan tentang masa depan, antaranya melibatkan Revolusi Perancis, penghasilan bom atom, kemunculan Adolf Hitler, dan serangan ke atas Pusat Dagangan Dunia pada tanggal 11 September. Namun kira-kira 400 tahun sebelum hayat beliau, hadir Jayabaya, seorang raja Hindu di Tanah Jawa yang turut masyhur dengan ramalan tentang masa hadapan, khususnya berkenaan Jawa.

Sama seperti Nostradamus, ramalan-ramalan yang dilakukan oleh Jayabaya masih meninggalkan pengaruh yang cukup besar dalam kebanyakan rakyat Indonesia kerana dipercayai kebanyakannya menjadi kenyataan.

RAJA YANG MENCINTAI ILMU

Raja Jayabaya (atau Joyoboyo) memerintah Kerajaan Kediri pada 1135 hingga 1157 Masihi dan namanya masyhur dalam kalangan orang Jawa sehingga ke hari ini, terutama kerana ia diabadikan di dalam Babad Tanah Jawi (Hikayat Jawa) dan Serat Aji Pamasa.

Sama seperti kebanyakan raja yang memerintah pada zaman itu, beliau mengaitkan dirinya dengan dewa sebagai cara untuk mengabsahkan lagi pemerintahannya. Sebahagian sumber menyebutkan bahawa beliau adalah cicit kepada Brahma si dewa kebijaksanaan, sementara sumber lain pula agak berlebihan dalam mendakwa beliau sebagai jelmaan Vishnu.

Ayahandanya yang bernama Gendrayana kononnya adalah keturunan daripada Arjuna yang merupakan salah seorang daripada Lima Pandava Bersaudara sebagaimana yang dikisahkan dalam Mahabharata. Arjuna itu sendiri merupakan putera kepada dewa Indra. Oleh kerana itu, hikayat menceritakan betapa Jayabaya memiliki keupayaan luar biasa yang membolehkannya melihat jauh ke masa silam dan masa hadapan.

Jayabaya juga disifatkan sebagai seorang yang bijak dan gemar belajar. Di bawah pemerintahannya, Kerajaan Kediri mencapai puncak kegemilangan, khususnya dalam bidang kesusasteraan. Beliau menaungi ramai penyair yang masyhur pada masa itu, antaranya seperti Empu Bersaudara, iaitu Sedah dan Empu Panuluh yang mengarang Kitab Bharatayudha, sebuah pengkisahan semula Mahabharata dalam bahasa Jawa pada tahun 1157.

Prolog buku berkenaan mencatatkan nama Raja Jayabaya sebagai penaung kedua-dua penyair itu. Sememangnya, era Kerajaan Kediri dianggap sebagai zaman keemasan bagi kesusasteraan Hindu di Tanah Jawa. Raja Jayabaya sendiri mengarang kitab-kitab ramalannya yang tersendiri, seperti Serat Jayabaya, Serat Pranitiwakya dan beberapa lagi yang lain.

Ketika usia lanjutnya, Jayabaya turun takhta demi menjalani kehidupan sederhana sebagai seorang pertapa di kampung Menang. Sehingga hari ini, kampung itu masih dianggap sebagai tempat keramat untuk dikunjungi oleh masyarakat Jawat. Sukarno dan Suharto, iaitu presiden Indonesia yang pertama dan kedua, masing-masing dikatakan pernah berkhalwat di kampung itu sebelum menempa nama.

ANTARA RAMALAN JAYABAYA

Sewaktu ianya diwartakan kepada umum, ramalan-ramalan Nostradamus menerima reaksi yang bercampur-baur. Sebilangan pihak langsung memandang Nostradamus sebagai pemuja syaitan atau orang gila. Ramai juga golongan elit yang mengentengkan tulisan-tulisannya sebagai ilham dari alam ghaib yang penuh merapu. Bagi Jayabaya, kedudukannya sebagai raja dan imejnya sebagai keturunan dewa memudahkan rakyat jelata untuk menerima ramalan-ramalannya.

Salah satu ramalan Jayabaya yang paling masyhur adalah tentang kehadiran lelaki berkulit putih yang datang membawa senjata yang berupaya membunuh manusia dari jarak jauh. Beliau meramalkan bahawa lelaki berkulit putih ini akan men4kluk Jawa buat tempoh masa yang cukup lama. Katanya lagi, mereka ini kemudiannya akan ditewaskan oleh lelaki berkulit kuning dari utara. Namun, kumpulan yang kedua ini hanya akan menguasai Jawa separas usia tanaman jagung sahaja.

Ramalan ini menjadi kenyataan apabila Indonesia dijajah selama 300 tahun oleh Belanda. Kekalahan Belanda di tangan Jepun pada tahun 1942 juga dilihat sebagai realisasi terhadap ramalan Jayabaya itu, memandangkan Jepun hanya menguasai Indonesia sehingga tahun 1945 (tiga tahun setengah) sebelum Indonesia meraih kemerdekaan pada bulan Ogos 1945.

Jayabaya juga meramalkan tentang kepimpinan Indonesia moden menerusi kalimat Notonegoro (yang secara harfiah bermaksud ‘pentadbir negara’). Memandangkan tiada sebarang penjelasan tentang mengapa beliau menggunakan perkataan ini secara khusus, maka wujud pelbagai macam tafsiran. Tafsiran yang paling ringkas mengandaikan bahawa sesiapa sahaja yang menjadi pemimpin Indonesia moden tidak akan memiliki kuasa mutlak seperti seorang ‘raja’, sebaliknya dia hanya berperanan sebagai seorang ‘pentadbir’ yang memenuhi kebajikan rakyat negaranya. Namun, terdapat juga tafsiran lain yang lebih panjang.

Satu teori mengandaikan bahawa ramalan ini melibatkan suku kata terakhir pada nama presiden-presiden Indonesia. Pun begitu, teori ini tidaklah begitu tepat memandangkan hanya dua orang presiden awal sahaja yang namanya menepati ramalan, iaitu SoekarNo dan SoeharTo. Presiden ketiga dan keempat, iaitu BJ Habibie dan Abdurrahman Wahid masing-masing tidak menepati suku kata NE dan GO di akhir nama mereka. Keadaan ini seterusnya mendorong kepada lahirnya tafsiran yang kedua. Teori kedua mengandaikan bahawa kononnya, hanya presiden ‘terhebat’ sahaja yang menepati suku kata dalam perkataan ramalan tersebut,

Tafsiran yang lebih panjang lebar menyebutkan bahawa memandangkan suku kata NE tidak terkandung dalan nama BJ Habibie, maka suku kata ini ditafsirkan sebagai merujuk kepada asal-usul presiden yang bukan kelahiran Jawa. Suku kata GORO pula kononnya diambil daripada perkataan goro-goro yang bermaksud konflik dan kekacauan, dan hal ini merujuk kepada zaman pentadbiran Abdurrahman Wahid dan Megawati Soekarnoputri. Presiden keenam, iaitu YodhoyoNo, disifatkan sebagai pengulangan kitaran bagi ramalan berkenaan.

KEMUNCULAN PEMIMPIN ULUNG DAN KEMBALINYA ZAMAN KEEMASAN

Ramalan Jayabaya yang paling dinanti-nantikan adalah tentang ketibaan Ratu Adil sebagai pemimpin baru Indonesia. Jayabaya menyifatkan insan insan ini mempunyai darah kerabat Majapahit dan bakal menjadi pemimpin Jawa dan dunia yang terulung. Menurutnya lagi, Ratu (atau Raja) Adil ini akan muncul “apabila pedati-pedati besi boleh ditunggangi tanpa kuda dan kapal boleh berlayar di udara” (merujuk kepada kereta dan kapal terbang).

Awal kehidupan pemimpin yang dinantikan ini kononnya akan dipenuhi dengan kesukaran, penghinaan, dan kemiskinan. Namun, dia akan berjaya mengharunginya berkat keikhlasan dan kejituan hatinya. Kemudian, dia akan hadir di tengah-tengah masyarakat yang kacau-bilau dan mengembalikan keamanan, keharmonian, dan keadilan di dunia.

Ramalan ini secara tidak langsung mewakili kepercayaan masyarakat Jawa itu sendiri, di mana mereka percaya terhadap kitaran kehidupan – yakni tempoh kesenangan akan disusuli oleh masa-masa sukar dan masa-masa sukar akan digantikan semula oleh masa-masa senang. Kebanyakan masyarakat Jawa percaya bahawa kini mereka berada dalam pertengahan Jaman Edan (zaman kegelapan). Justeru, waktu kemunculan Ratu Adil diandaikan kian hampir bagi membawa mereka ke zaman keemasan yang baru.

TERJEMAHAN:

Martinif. (8 April 2016). Jayabaya – The Seer King of Java who Predicted the Dutch and Japanese Occupation of Indonesia. Ancient Origins. https://www.ancient-origins.net/artifacts-ancient-writings/jayabaya-seer-king-java-who-predicted-dutch-and-japanese-occupation-020803


Pendekar Melayu Terawal Dalam Catatan Sejarah

Dari pengamatan saya, pendekar Melayu terawal dalam catatan sejarah ialah catatan zaman dinasti Tang tentang seorang pendekar Melayu yang masyhur di China pada abad ke-9 Masihi.

Seorang penulis hikayat zaman dinasti Tang yang bernama Pei Xing (825-880 M) telah menulis tentang seorang pendekar yang bernama Mo Le (dalam sebutan China) yang berbangsa Kun Lun (Melayu), telah menetap di Guang Dong dan menjadi guru dan pendekar seni mempertahankan diri yang masyhur.

Pei Xing mencatatkan tentang kehebatan Mo Le dalam ilmu seni bela diri iaitu antaranya Mo Le seorang yang kebal, mampu terbang dari bumbung ke bumbung dan memiliki kebolehan yang luar biasa.

Melihat tentang betapa aktifnya pelayar-pelayar Melayu Srivijaya ke China pada abad ke9 Masihi, maka Mo Le juga berkemungkinan besar berasal dari wilayah di bawah kekuasaan Srivijaya.

Seperti sedia maklum, ilmu seni beladiri Melayu secara umumnya ialah silat. Walaupun saya meyakini bahawa perkataan silat itu wujud sejak kedatangan Islam (dari perkataan صلة), namun ilmu seni bela dirinya telah wujud jauh sebelum zaman Hindu-Buddha, sebelum ianya berkembang sehingga ke zaman kedatangan Islam.

Pembuatan senjata-senjata besi zaman prasejarah, keperluan kepada ilmu pertahanan diri dan pemerhatian pada gerakan-gerakan manusia dan haiwan di alam khatulistiwa membawa kepada pembentukan seni silat sejak sebelum zaman Masihi lagi.

Tambahan pula ilmuwan seperti Heine-Geldern dan Majumdar turut mengakui bahawa pembuatan keris dan pedang di Alam Melayu telah berlaku jauh sebelum kedatangan Hindu-Buddha dari tanah besar India ke wilayah ini.


Cupid Dalam Mitologi Yunani

Jika anda biasa menonton filem-filem animasi lama, bila sesebuah pasangan itu serasi dan suka sama suka., mereka akan dipa.n.ah oleh dewa asmara atau Cupid. Dewa asmara ini ditampilkan dalam bentuk kanak-kanak lelaki, lengkap dengan sayap, busur dan anak pa.n.ah cinta. Tetapi tidak ramai tahu Cupid sebenarnya gambaran baru era Victoria kepada Eros, dewa cinta Yunani.

Asal-usul Eros berbeza mengikut cerita mana yang dikaji oleh pengkaji sejarah. Penulis Yunani Hesiod mengatakan Eros merupakan antara dewa-dewi yang keluar dari telur-telur penciptaan dunia. Ada pula mengatakan Eros anak kepada dua dewa sama ada Nyx dan Erebus, Ares/Zeus dan Aphrodite atau Iris dan Zephyrus. Jika ada mempercayai Zeus dan Aphrodite sebagai bapa Eros, ini menjadikan Zeus bukan saja sebagai bapa tetapi sebagai datuknya.

Mengikut mitologi Rom dan Yunani, Eros bertanggungjawab mencetuskan rasa cinta atau mengelak perasaan itu menerusi anak pa.n.ah emas atau timah. Sasarannya tidak mengira sesiapa baik manusia mahupun dewa-dewi yang seangkatan dengannya.

Buktinya, satu kisah Yunani dan Rom mendedahkan pada satu ketika Eros mema.n.ah pa.n.ah emas kepada dewa mema.n.ah dan matahari Yunani Apollo. Ini mengakibatkan Apollo jatuh cinta kepada Daphne sampai ke tahap gila bayang. Bagaimanapun, Eros menja.ha.namkan usaha Apollo dengan melancarkan anak pa.n.ah timah kepada Daphne sekaligus mendorongnya menolak cinta Apollo.

Dalam satu kisah yang lain, bonda Eros, Aphrodite amat cemburu dengan kecantikan seorang wanita bernama Psyche. Lalu dia meminta puteranya itu berusaha memastikan wanita itu jatuh cinta dengan raksasa sebagai balasan kerana cuba menyaingi kecantikan dewi Yunani. Tetapi perkara sebaliknya berlaku, Eros pula jatuh cinta dengan Psyche!

Kedua-duanya dilamun asmara sehingga memutuskan untuk berkahwin. Tetapi Eros menetapkan syarat kepada Psyche bahawa dia tidak boleh menatap wajahnya dalam apa jua keadaan. Tetapi rasa ingin tahunya mengatasi kepatuhan Psyche kepada suaminya sekaligus menyaksikan dia melanggar janji yang dimeterai atas nama cinta mereka.

Berang dengan apa yang berlaku, Eros memilih meninggalkannya. Namun begitu, Psyche memilih mencarinya di merata tempat sehinggalah kembali bersatu dengan suami tercinta. Sebagai ganjaran kerana setia mengejar cintanya, Eros memilih menawarkan keabadian bagi membolehkan isterinya itu hidup bersamanya.

Selepas era Yunani, Eros sentiasa digambarkan sebagai kanak-kanak lelaki yang nakal tetapi suka bermain. Disebabkan kaitannya dengan cinta dan kasih sayang, orang-orang pada era Victoria menggunakan motif ini pada kad-kad sambutan Hari Kekasih/Valentine. Dan imej tersebut terus kekal sehingga hari ini.

RUJUKAN:

Schumm, Laura. (2021). Who Is Cupid?. History.


Tank Pemadam Api Republik Indonesia

Setiap tahun, kawasan Nusantara tidak akan terlepas dengan empat musim utama tropika iaitu musim kemarau, musim banjir, musim durian dan musim jerebu.

Salah satu musim yang sangat ingin dielakkan oleh rakyat Malaysia tentunya musim jerebu yang kebanyakkannya berpunca dari asap pembakaran hutan dari negara Indonesia. Musim kemarau berlaku lalu secara tidak langsung menyebabkan hutan-hutan terbakar (atau dibakar dengan sengaja) dan asap-asap dari pembakaran hutan akan dibawa oleh angin sehingga menyebabkan kawasan-kawasan di sekitarnya turut terkena pencemaran udara. Hasil pencemaran udara ini menyebabkan kandungan udara menjadi tercemar dengan racun dan penyakit berbahaya.

Untuk pengetahuan anda, jumlah keluasan hutan di Indonesia adalah sebanyak 128 juta hektar. Fenomena jerebu yang berlaku saban tahun menyebabkan negara Republik Indonesia mengambil langkah ke hadapan untuk mengelakkan bencana sebegini berulang lagi pada masa akan mendatang.

Baru-baru ini, sebuah syarikat perindustrian dari Indonesia, PT Pindad dan PT Sanjaya Makmur Sejahtera yang bekerjasama (perkongsian teknologi) dengan syarikat tank dari Rusia, Muromteplovoz, menghasilkan sebuah prototaip tank pemadam api yang dibina khusus untuk memadam kebakaran di hutan. Beberapa fungsi utama Tank Damkar MT-LBu-GPM-10 ini adalah:

1. Memadam kebakaran hutan sehingga ke titik paling dahsyat (terpanas).

2. Dibina khusus untuk merentasi kawasan geografi hutan di Indonesia yang kebanyakkannya berpaya.

3. Mampu terapung di atas air (amfibia).

4. Badan tank yang dilapisi besi baja yang mampu menahan kobaran api di hutan dan melindungi penumpang di dalamnya.

5. Tank ini mampu menampung seramai 13 orang dalam satu masa iaitu tiga orang bomba sekaligus yang berkemahiran dalam selok-belok hutan (navigator) dan ruangan untuk menempatkan mangsa yang terperangkap dalam kebakaran yang diyakini mampu memuatkan 8-10 orang. Di dalam ruangan dalaman tank, dilengkapi sistem penyedutan udara dan kipas angin untuk mengelakkan penumpangnya kepanasan.

6. Tank ini mempunyai tangki air yang mampu menampung sebanyak 4.000 liter air.

7. Mempunyai fungsi penyedutan air yang mampu disedut dari pelbagai sumber air dan mampu menyuntik air ke dalam tanah yang kering (untuk mengelakkan kebakaran merebak).

8. Kekuatan semburan air mencapai sejauh 50 meter yang dilengkapi meriam air (water cannon).

9. Di sisi kiri dan kanan tank Damkar dilengkapi sistem ‘Sprinkle’ seperti benteng (shield) yang menyembur air untuk mengelakkan tank kepanasan ketika dalam misi memadam kebakaran.

10. Dilengkapi dengan jentolak yang mampu menolak atau melanggar pokok-pokok yang tumbang tanpa tersekat.

Kenderaan pemadam api ini mempunyai dua jenis dan masing-masing berharga jauh berbeza iaitu tank Damkar yang memakai roda berantai berharga 300 milliar Rupiah dan truk 4×4 yang memakai roda biasa berharga 3 milliar Rupiah. Sekiranya ia mampu direalisasikan, tank dan truk ini akan dijual di pasaran pada masa terdekat.

Di dalam gambar-gambar dibawah menunjukkan sesi uji cuba prototaip tank Damkar memadam kebakaran api hutan di Cakung, Jakarta pada tanggal 24 Julai 2019 dan di Garut pada tanggal 26 November 2019.

Itulah, orang tengah bina dan kembangkan sebuah kenderaan berinovasi yang relevan untuk dimanfaatkan kepada umum dan boleh diuji cuba tanpa kegagalan, bukan bersembang megah nak buat kereta terbang drone dari dulu yang mana sampai sekarang tak nampak lagi pun hasilnya. Memalukan.

RUJUKAN:

1. Kompas Indonesia.
2. Detik News.
3. PT Pindad: https://www.pindad.com/

– TAMAT –


Kisah-Kisah Perang Dalam Sejarah Melayu (Sulalatus Salatin)

Sastera Melayu merupakan salah satu cabang ilmu yang sangat misteri dan mempunyai keistimewaan tersendiri. Kalau orang Barat boleh bangga dengan karya mereka seperti Beowulf, Historia Regum Britanniae oleh    Geoffrey of Monmouth yang juga mengandungi kisah King Arthur, The Odyssey oleh Homer, The Histories oleh Herodotus  dan sebagainya, kita penduduk Malaysia secara khususnya pun patut berbangga dengan hasil kesusasteraan penduduk kita. Sebagai contoh, Sulalatus Salatin karya Tun Seri Lanang, Bustan al-Arifin oleh  Sheikh Nuruddin al-Raniri, Tuhfat al-Nafis oleh Raja Ali al-Haji dan banyak lagi yang menunjukkan bahawa penulisan karya kesusasteraan kita pun setanding atau lebih baik dari segi penulisan dan gaya bahasa berbanding karya daripada Barat.

(Hikayat) Sejarah Melayu, atau disebut juga Sulalatus Salatin adalah hasil tangan Tun Seri Lanang, mengikut catatan yang terdapat pada akhir penulisan kitab ini siap ditulis pada tahun 1123 hijrah, iaitu bersamaan tahun 1711 mengikut kalendar masihi. Sebagaimana diketahui, kitab Sulalatus Salatin atau Sejarah Melayu ini merupakan antara salah satu karya nukilan dan hasilan dari Alam Melayu Nusantara yang hebat, di mana kalau diperhatikan dengan teliti di dalam karya agung ini terdapat penggunaan bahasa Melayu dan bahasa Arab yang dimurnikan menjadi satu jalan cerita yang mudah difahami dan senang diselami watak serta plot ceritanya. Karya Sulalatus Salatin ini mengandungi pelbagai cerita dan plot yang berbeza; bermula dengan kisah Raja Iskandar Zulkarnain serta salah satu keturunannya yang menguasai Benua Hindi, diselang-seli dengan kisah Raja-raja dan rakyat di negeri bawah penguasaan raja masing-masing, diakhiri dengan kisah-kisah menarik berkenaan penduduk Alam Melayu.

Hikayat Melayu ini juga menggambarkan kepada kita bahawa Alam Melayu sudah mempunyai penduduk yang berorganisasi, maju dalam pelbagai bidang seperti pelayaran, pertanian, perniagaan, dan lain-lain lagi, serta mempunyai strata pemerintahan tersendiri yang unik mengikut negeri masing-masing,  hubungan diplomatik yang luas dengan kerajaan-kerajaan lain di sekitar Alam Melayu mahupun peringkat antarabangsa, serta mempunyai kemajuan tersendiri dari sudut ketenteraan, pembuatan barangan harian dan juga pembangunan sekali gus menafikan dan menutup dakwaan pengkaji sejarah Barat yang mengatakan bahawa Alam Melayu masih mengamalkan kehidupan primitif sejak dahulu.

Dalam Sulalatus Salatin, terdapat penceritaan beberapa kisah peperangan antara kerajaan dan pemerintah yang penulis rasakan sangat sesuai untuk dikongsi, kerana ia dapat mendedahkan pembaca kepada pengembaraan ke dalam dunia Alam Melayu. Bahkan penulis merasakan bahawa pendedahan berkenaan peperangan yang pernah dicatat di dalam Sulalatus Salatin ini adalah alternatif yang bagus untuk menarik minat pembaca meminati dan mengkaji sejarah penduduk di Kepulauan Melayu ini setelah kita selalu dimomokkan dengan kehebatan kisah peperangan Barat saban hari melalui media cetak dan media antarabangsa seperti dokumentari, filem dan sebagainya sedangkan tamadun di alam Melayu pun mempunyai kisah yang sama kalau bukan lebih hebat.

Berikut adalah beberapa kisah-kisah perang yang boleh dijumpai dalam kitab Sejarah Melayu karya Tun Seri Lanang. Antara kisah perang terawal di dalam Sulalatus Salatin adalah kisah Raja Suran, pemerintah kerajaan Amdan Negara di Benua Hindi yang berketurunan Iskandar Zul-karnain. Baginda telah menjalankan operasi menakluk China yang pada ketika itu tidak termasuk di dalam jajahan takluk kerajaan Baginda di benua Hindi.  Di dalam Sulalatus Salatin disebut mengenai bermulanya pengembaraan Raja Suran ini untuk menakluk negeri China:

Maka adalah kerajaan baginda itu, segala raja-raja dari masyrik lalu ke maghrib sekaliannya takluk kepada baginda, melainkan negeri China juga yang tiada takluk kepada Raja Suran. Maka Raja Suran pun berkira-kira hendak menyerang negeri China. Maka baginda menyuruhlah menghlmpunkan segala bala Teriteranya; maka sekalian rakyat pun berkampunglah daripada segala pihak negeri, tiada terpermanai lagi banyaknya. Maka segala raja-raja yang takluk kepada Raja Suran itu pun sekaliannya datang dengan alat senjatanya, dan dengan segala rakyatnya sekali; adalah banyaknya segala raja-raja itu seribu dua ratus. Maka telah sudah sekaliannya datang berkampung, maka Raja Suran pun berangkatlah hendak menyerang benua China. Maka adalah daripada banyaknya rakyat berjalan itu, segala hutan belantara pun habis menjadi padang, dan bumi pun bergentar seperti gerupa, dan gunung pun bergerak, dan segala tanah yang tinggi-tinggi itu pun menjadi rata, dan batu pun habis berpelantingan, dan segala sungai pun habis kering, jadi seperti lumpur, kerana dua bulan perjalanan itu tiada berputusan lagi; jikalau pada malam yang gelap sekalipun, menjadi terang seperti bulan pumama pada ketika cuaca, daripada kebanyakan kilat cahaya Senjata; jikalau halilintar di langit sekalipun tiada kedengaran, daripada kesangatan tempik segala hulubalang dan sorak segala rakyat, bercampur dengan gajah, kuda, tiadalah sangka bunyinya lagi. Maka segala negeri yang bertemu dengan Raja Suran itu habislah dialahkannya, maka sekalian negeri itu semuanya habis takluk kepada baginda.

Maka boleh difahami bahawa kisah-kisah perang di dalam kitab Sulalatus Salatin ini adalah apa yang penulis himpun dan ringkaskan berdasarkan kisah antara raja-raja dan rakyat yang berlaku sejak kedatangan Iskandar Zul-karnain ke benua Hindi sehingga berlakunya pertembungan dan asimilasi dengan kerajaan yang wujud di alam Melayu. Berikut adalaha antara kisah peperangan yang penulis ringkaskan:

PENAKLUKAN RAJA SURAN KE ATAS GANGGA NEGARA

Gangga Negara merupakan sebuah kerajaan kuno yang terletak di Benua Hindi. Dikatakan Gangga Negara merangkumi tiga negara lain iaitu Beruas, Dinding dan Manjung yang sekarang terletak di Perak, Malaysia. Diceritakan di dalam Sulalatus Salatin telah berlaku pertempuran antara kerajaan Amdan Negara pimpinan Raja Suran dengan kerajaan Gangga Negara pimpinan Raja Gangga Syah Johan. Kisah ini dicatat oleh Tun Seri Lanang di dalam kitab Sulalatus Salatin:

Setelah berapa lamanya, maka Raja Suran pun sampailah kepada sebuah negeri Gangga Negara namanya, Raja Gangga Syah Johan nama rajanya. Maka adapun negeri itu di atas bukit, dipandang dari hadapan terlalu tinggi, dan dari belakang rendah juga; ada sekarang kotanya di darat Dinding, ke sana Perak sedikit. Setelah Raja Gangga Syah Johan mendengar khabar Raja Suran datang, maka baginda menyuruhlah menghimpunkan segala rakyatnya, nan menyuruh menutupipintu kotanya, dan bangunan-bangunan pun disuruh tunggui, dan parit pun dipenuhi dengan air. Maka segala rakyat Raja Suran pun datanglah mengepung kota Gangga Negara itu, maka dilawan berperang oleh orang di atas kota itu. Maka segala rakyat Raja Suran pun tiada boleh tampil; kenaikan baginda gajah meta. Maka beberapa ditikam dan dipanah orang dari atas kota, tiada diendahkannya; maka tampil juga ia menghampiri pintu kota Gangga Negara, dipalunya dengan cokmamya, maka pintu Gangga Negara pun robohlah. Maka Raja Suran pun masuklah ke dalam kota Gangga Negara dengan segala hulu balangnya.

Peperangan antara dua kuasa ini akhirnya berakhir dengan kemenangan Raja Suran ke atas Raja Gangga Syah Johan. Di dalam kisah ini juga diceritakan bahawa Raja Suran telah berkahwin dengan seorang puteri asal Gangga Negara bernama Puteri Dara Segangga.

PEPERANGAN RAJA SURAN DENGAN RAJA CHULAN, PEMERINTAH LANGGIU

Selepas Gangga Negara, Raja Suran seterusnya meneruskan perjalanan dalam operasi penaklukan China, baginda sampai ke sebuah negara digelar Langgiu atau Linggiu, di mana menurut penulis kitab Sulalatus Salatin ini, perkataan Langgiu dalam bahasa Siam bermaksud ‘perbendaharaan permata’. Langgiu ialah sebuah negara yang besar dan hebat di bawah pemerintahan seorang raja bernama Raja Chulan. Raja Chulan pemerintah negara Langgiu ini adalah berbeza dengan Raja Chulan keturunan diraja Sarawak yang berjuang menaikkan ekonomi penduduk Tanah Melayu sewaktu pemerintahan British dahulu.

Mengikut kitab Sulalatus Salatin, Langgiu merupakan sebuah kota yang diperbuat daripada batu hitam dan terletak di Hulu Sungai Johor. Sehingga kini muncul pelbagai teori dan kajian yang mengatakan bahawa kota Langgiu atau Linggiu ini wujud di kawasan takungan air Empangan Linggiu yang dibina oleh kerajaan Singapura, tetapi belum dijumpai sebarang bukti kukuh yang menyokong pernyataan sedemikian. Setelah Raja Suran sampai ke negara Langgiu, maka berlakulah pertempuran antara Raja Suran dan Raja Chulan seperti diceritakan di dalam Sulalatus Salatin:

Demi Raja Chulan mendengar Raja Suran datang itu, maka Raja Chulan pun menghimpunkan segala rakyat; dan segala raja-raja yang takluk kepada baginda, semuanya berkampunglah. Maka Raja Chulan pun mengeluarilah akan Raja Suran; maka rupa segala rakyat itu seperti lautan, rupa gajah dan kuda pun demikian juga, seperti pulau rupanya, dan tunggul panji-panji seperti hutan, dan segala Senjata pun berlapis-lapis. Sekira-kira empat gorah bumi jauhnya berjalan, setelah datang lah pada suatu sungai, maka kelihatanlah rakyat Raja Suran seperti hutan rupanya. Maka kata Siam, “pangkali” ertinya “sungai”, maka dinamai orang sungai itu Sungai Pangkali.

Diceritakan oleh Tun Seri Lanang di dalam kitab Sulalatus Salatin ini bahawa berlaku pertempuran melibatkan gajah milik Raja Suran dan Raja Chulan dengan pelbagai aksi menarik berlaku antara keduanya: Setelah dilihat oleh Raja Suran, maka baginda pun tampillah mengusir Raja Chulan itu

Maka adapun kenaikan Raja Suran, gajah tunggal lagi meta, delapan hasta tingginya; tetapi gajah Raja Chulan itu terlalu berani. Maka bertemulah kedua gajah itu, lalu berjuang, maka bunyi kedua gading gajah itu seperti bunyi petir yang tiada berputusan. Maka kedua gajah itu pun tiada beralahan; maka berdiri Raja Chulan di atas gajahnya menimang-nimang lembingnya, lalu ditikamkannya kepada Raja Suran, maka kenalah ke baluhan gajah itu, sejengkal menjunjung ke sebelah. Maka Raja Suran pun segera memanah Raja Chulan, kena dadanya terus ke belakang; maka jatuhlah ia dari atas gajahnya ke tanah, lalu mati.

Peperangan ini berakhir dengan kemenangan Raja Suran ke atas Raja Chulan, penaklukan kerajaan Amdan Negara ke atas negara Langgiu selain diceritakan berlakunya perkahwinan antara Raja Suran dengan puteri Raja Chulan, iaitu Puteri Onang Kiu.

PENAKLUKAN MAJAPAHIT KE ATAS TEMASIK (SINGAPURA)

Antara satu kisah perang yang ada di dalam Sulalatus Salatin adalah kisah bagaimana kerajaan Majapahit menakluk Temasik. Kisah ini berlaku selepas peristiwa Temasik diserang todak. Pada masa itu, Temasik diperintah oleh Raja Iskandar dan mempunyai seorang bendahara bernama Sang Rajuna Tapa. Raja Iskandar menyayangi anak kepada Sang Rajuna Tapa kerana kecantikan paras rupa dan elok wajahnya. Akan tetapi anak beliau ini telah difitnah oleh dayang-dayang istana yang lain sehingga dihukum bunuh oleh Raja Iskandar. Maka Sang Rajuna Tapa telah membelot serta memanggil kerajaan Majapahit untuk menyerang Temasik sebagai pembelaan ke atas anaknya yang dibunuh akibat fitnah tadi. Kisah ini dicatat di dalam kitab Sulalatus Salatin oleh Tun Seri Lanang:

Hatta, maka Sang Rajuna Tapa pun berkirim surat ke Majapahit, demikian bunyinya, “Sang Rajuna Tapa. bendahari Raja Singapura empunya sembah kepada Betara Majapahit, jikalau Betara hendak mengalahkan Singapura, segeralah datang; Hamba ada belot dalam negeri.” Setelah Betara Majapahit mendengar bunyi surat bendahari Singapura itu, maka baginda pun segera menyuruhkan berlengkap tiga ratus jong, lain daripada banting dan jongkong, kelulos, tiada berbilang lagi; dua keti rakyat Jawa yang pergi itu. … Maka dikeluari oleh orang Singapura terlalu sabur berperang; tetak-menetak, parang memarang, tikam-menikam, serta dengan tempik-soraknya, gegak-gempita, tiada sangka bunyi lagi. Maka darah di Terigah peperangan itu seperti air sebak, merah rupanya pasir itu,datang sekarang ada lagi. Maka patahlah perang orang Singapura, lalu sekaliannya undur masuk ke dalam kota; pintu kota pun ditutup, dan dilawan berperang dari dalam kota kira kira sebulan lamanya.

Peperangan ini dikatakan meninggalkan impak yang sangat besar kepada penguasaan politik kerana dengan penguasaan ke atas Temasik, ia telah membuka pintu kepada kerajaan Majapahit untuk terus melebarkan pengaruh dan kuasa mereka di alam Melayu.

PENAKLUKAN MELAKA KE ATAS KAMPAR

Disebut di dalam Sulalatus Salatin juga berkenaan sebuah negara yang bernama Kampar, ibu negaranya diberi nama Pekan Tua yang diperintah oleh raja berketurunan Minangkabau, iaitu Maharaja Jaya. Mengikut penulisan kitab Sejarah Melayu ini, disebutkan bahawa negara Kampar tidak tertakluk di bawah penguasaan Melaka. Maka pemerintah Melaka ketika itu, Sultan Mansur Syah memerintahkan Seri Nara Diraja diiringi oleh Khoja Baba untuk menyerang dan menundukkan Kampar di bawah penguasaan Melaka. Kisah ini boleh dibaca di dalam Sulalatus Salatin:

Setelah datang ke Kampar, maka dipersembahkan orang kepada Maharaja Jaya, mengatakan: “Orang Melaka datang menyerang kita.” Setelah Maharaja Jaya mendengar khabar Seri Nara Diraja datang menyerang dia itu, maka Maharaja Jaya memberi titah kepada mangkubuminya, Tun Demang namanya, suruh mengampungkan rakyat Kampar. Maka Tun Demang pun keluarlah mengampungkan segala rakyat dan berhadir segala kelengkapan perang. Setelah itu maka Seri Nara Diraja pun datanglah. Maka segala orang Melaka pun naiklah ke darat, lalu dikeluari oleh Maharaja Jaya dengan kenaikan gajah, dan Tun Demang di bawah gajah, Senjatanya lembing. Maka bertemulah orang Melaka dengan orang Kampar, lalu berperang terlalu ramai; ada yang.bertikamkan.lembing, ada yang bertetakkan pedang dan cipan, ada yang berpanahpanahan. Maka daripada kedua pihak rakyat pun banyaklah matinya, dan darah yang mengalir di bumi. Adapun perang itu seperti dalam hikayat. Daripada sangat tempuh orang Melaka, maka orang Kampar pun undur.

Disebut juga di dalam kisah ini berlaku pertempuran antara Seri Nara Diraja wakil Melaka dengan Tun Demang, wakil kerajaan Kampar. Pertempuran itu berakhir dengan kemenangan berpihak kepada Seri Nara Diraja dan penguasaan Melaka ke atas Kampar. Sultan Mansur Syah juga telah meletakkan pemerintahan Kampar di bawah Seri Nara Diraja sebagai balasan jasa yang dicurahkannya kepada perkembangan kemajuan Melaka.

SERI UDANA DAN PENAKLUKAN SIAK

Selepas kisah Seri Nara Diraja dan Khoja Baba menakluk Kampar, Sultan Mansur Syah mendapat pula berita berkenaan sebuah negara asal kerajaan Pagar Ruyung iaitu kerajaan Siak. Siak diperintah oleh seorang yang digelar Maharaja Parameswara, dan kerajaan Siak ini tidak mengiktiraf penguasaan Melaka. Sultan Mansur telah memerintahkan Seri Udana sebagai ketua dalam misi menakluk Siak. Kisah ini boleh dibaca dalam kitab Sulalatus Salatin:

Setelah sudah lengkap, maka Seri Udana pun pergilah dengan segala hulubalang yang tersebut itu. Berapa hari di jalan,maka sampailah ke Siak. Maka dipersembahkan orang kepada Maharaja Parameswara “Kelengkapan Melaka datang menyerang kita.” Maka baginda memberi titah pada mangkubuminya yang bernama Tun Jana Pakibul, menyuruh mengampungkan segala rakyat dan memperbaiki kota, dan berlengkap Senjata. Maka kelengkapan Melaka pun mudiklah. Adapun kota Siak itu di tepi sungai; maka oleh orang Melaka, segala kelengkapan dikepilkannya berkembar dengan kota Siak. Maka oleh orang Melaka ditempuhinya sekali dengan Senjata, rupanya seperti air turun dari atas bukit; maka rakyat Siak pun banyaklah matinya. Bermula, Maharaja Parameswara berdiri di kepala kotanya, menyuruhkan segala rakyatnya berperang. Setelah dilihat oleh Akhtiar Muluk, maka segera dipanahnya, kena pada dada Maharaja Parameswara terus, maka Maharaja Parameswara pun matilah. Setelah rakyat Siak melihat rajanya sudah mati, habislah pecah lari cerai-berai; maka kotanya pun dibelah oleh orang Melaka, dimasukinya; sekaliannya menawan dan merampas, terlalu banyak beroleh rampasan.

Kerana kebijaksanaan Seri Udana dan semangat perjuangan hulubalang Melaka, peperangan ini berpihak kepada Melaka dan sekali gus meletakkan Siak di bawah pemerintahan Sultan Mansur Syah dan kesultanan Melayu Melaka.

PERANG KERAJAAN HARU DAN MELAKA

Dalam Sulalatus Salatin, tersebut kisah sebuah kerajaan bernama Haru yang mempunyai pemerintah bernama Maharaja Diraja. Kisahnya bermula dengan konflik antara kerajaan Haru dan kerajaan Pasai, sehingga membawa kepada arahan daripada Maharaja Diraja untuk menyerang Pasai seterusnya kerajaan Melaka termasuk tanah jajahan Melaka. Mengikut penulisan Tun Seri Lanang, kerajaan Haru ini sebuah kerajaan yang sama besar atau lebih besar daripada Melaka, mengikut penerangan kelengkapan perang yang dimiliki oleh kerajaan Haru:

Kelengkapan Haru tiga ratus banyaknya, kelengkapan Melaka hanya seratus. Pada sebuah perahu Melaka, dua tiga buah perahu Haru.

Pada pertemuan kali pertama di sebuah kawasan jajahan Melaka, pemerintah Melaka ketika itu iaitu Sultan Alau’d-Din telah memerintahkan Laksamana Hang Tuah bersama dengan Seri Bija Diraja membawa hulubalang Melaka untuk menyekat kemaraan tentera Haru daripada terus menyerang dan merosakkan kediaman penduduk di kawasan tersebut, membawa kepada kekalahan kepada tentera Haru. Pertempuran kali kedua pula berlaku di Melaka, di mana tentera Haru telah datang menyerang Melaka:

Arkian maka kelengkapan Haru pun datang, bertemu dengan kelengkapan Melaka lalu berperang, tiada sangka bunyinya lagi. Maka rupa anak panah dan damak sumpitan seperti rnanik hujan yang lebat. Maka oleh orang Melaka dilanggarnya sekali-sekali, dicurahnya dengan batu dan seligi; maka kelengkapan Haru pun banyaklah alah, barang yang tinggal habis.

Peperangan ini berakhir dengan kemenangan kepada Melaka. Maka Haru pun termasuk dalam salah satu kerajaan di Kepulauan Nusantara yang tunduk kepada pemerintahan Melaka. Kisah-kisah perang sangat banyak jika dicari dan dibaca di dalam Sulalatus Salatin, dan banyak pengajaran boleh diambil daripadanya dalam memupuk semangat perpaduan antara rakyat.

Kisah-kisah perang ini dan banyak lagi merupakan antara kisah yang diceritakan oleh Tun Seri Lanang di dalam kitab beliau Sulalatus Salatin. Tidak dinafikan sejarah negara kita juga menarik dan elok untuk dipelajari di samping, jika dibaca dan diajarkan kepada rakyat Malaysia, nescaya akan dapat memupuk semangat cintakan negara melalui kisah-kisah lama yang berlaku di kepulauan Nusantara ini, sekali gus dapat mengimbangi minat rakyat kita yang terlalu banyak disogokkan dengan kehebatan sejarah Barat dan Timur dunia.

RUJUKAN:

Mashitah Sulaiman & Adibah Sulaiman @ Mohamad. 2013. Tamadun Islam dan Tamadun Asia (TITAS) (Edisi Lengkap). Nilai: Penerbit Universiti Sains Islam Malaysia (USIM).

Mardiana Nordin dan Hasnah Hussin. 2014. Pengajian Malaysia. Shah Alam: Oxford Fajar.

Mardiana Nordin. T.th. Peperangan di dalam Sulalatus Salatin. Universiti Malaya. (https://www.um.edu.my/docs/librariesprovider4/history_dept/scholarly_articles/mardiana-peperangan-di-dalam-sulalatus-salatin.pdf?sfvrsn=2)


M. Zain: Watak Labu Membawa Tuah

“Aku esok pagi pukul 6 nak cari kayu. Nak cari kayu, nak cari kayu, nak cari kayu, nak cari kayu, nak cari kayu, nak cari kayu…” – Labu (Labu dan Labi, 1962)

Pasti ramai yang mengenali pelakon dan pelawak M. Zain menerusi filem Labu dan Labi dan sambungannya, Nasib Si Labu Labi. Namun, tidak ramai yang mengetahui kisah kehidupan di belakang tabir beliau.

M. Zain atau nama sebenarnya Mohd Zain Bin Shariff dilahirkan di Jalan Perak, Pulau Pinang pada tahun 1921. Beliau merupakan anak bongsu kepada seorang peniaga mi yang bernama Shariff Tomato Mi.

M. Zain dikatakan kurang berjaya dalam pelajaran. Beliau seringkali ponteng dari sekolah untuk menonton pertunjukan bangsawan. Ketika berusia 14 tahun, beliau telah membuat keputusan untuk mengikuti kumpulan bangsawan di Pulau Pinang. M. Zain pada mulanya hanya mendapat upah harian memasang, mengemas dan mengecat pentas. 2 tahun kemudian, beliau telah menganggotai Dean Opera. Selepas itu, beliau menyertai Sri Noran Opera pula, di mana kumpulan bangsawan ini turut sama dianggotai oleh seniwati serba boleh, Normadiah. Suami kepada Normadiah ketika itu, Abdul Rahman Chantek juga merupakan anggota penting dan bertindak selaku pengelola Sri Noran Opera. Ketika bersama kumpulan ini, M. Zain sempat menjelajah seluruh Tanah Melayu, Sabah, Sarawak dan Brunei pada pertengahan tahun 1940-an.

M. Zain mempunyai hubungan yang baik dengan Normadiah. Beliau menganggap Normadiah sebagai adiknya sendiri. Apabila Abdul Rahman Chantek meninggal dunia, kumpulan Sri Noran Opera telah berpecah dan Normadiah telah mencuba nasib untuk bekerja sebagai pelakon di syarikat perfileman Nusantara Film di Singapura pada awal tahun 1950-an.

M. Zain terpaksa menganggur buat seketika. Beliau kemudiannya menyertai kumpulan bangsawan yang lain dengan menjadi penyanyi, penari dan pelawak. Pengaruh kumpulan bangsawan yang semakin merosot di tahun 1950-an membuatkan M. Zain kehilangan pekerjaannya sekali lagi. Selepas lama tidak bekerja, atas dorongan Normadiah, M. Zain mula membina kerjaya baharu di studio Malay Film Productions (MFP) yang dimiliki oleh Shaw Brothers.

Permulaan kerjaya M. Zain di MFP adalah sebagai penjaga props dan pembantu jurusolek. Ketika bekerja di MFP, M. Zain sudah menunjukkan kebolehan lawak semula jadinya. Tambahan pula beliau bertutur dengan loghat Pulau Pinang yang sangat pekat. Oleh sebab itu pihak pengurusan studio memberi peluang kepada beliau untuk berlakon di dalam filem Raja Laksamana Bintan yang diarahkan oleh Jamil Sulong pada tahun 1959.

Sepanjang pembabitan M. Zain di dalam dunia perfileman, kebiasaannya beliau hanya diberi peranan sebagai pelakon pembantu sahaja. Walaupun hanya berlakon sebagai pelakon pembantu, terdapat beberapa watak yang sering kita ingati terutamanya di dalam filem-filem arahan P. Ramlee. Sebagai contoh, watak Che’ Kachung yang diberi minum kopi arang dalam Nujum Pa’ Blalang, penjual hamba sahaya dalam Ali Baba Bujang Lapok, lelaki India yang bergaduh dengan isterinya pada pukul 4 pagi di rumah sewa Ramlee, Sudin dan Ajis dalam Seniman Bujang Lapok dan Abang Ali pemilik rumah sewa Kassim Selamat di Pulau Pinang dalam Ibu Mertua Ku.

Di luar bidang perfileman, M. Zain sering mengadakan pertunjukan pentas (stage show) bersama Malek Sutan Muda. Walaupun pihak Shaw Brothers melarang bintang-bintang filem di bawah naungan mereka melakukan stage show, namun sebahagian daripada mereka mengendahkan arahan majikan mereka itu untuk mencari wang belanja lebih. Satu perkara menarik yang ingin dikongsikan di sini, M. Zain bersama Malek Sutan Muda melakukan stage show bukanlah untuk mengejar wang ringgit untuk diri sendiri. Mereka melakukan persembahan semata-mata untuk mengumpul dana dan membantu mereka yang lebih memerlukan. Akhbar The Singapore Free Press yang bertarikh 17 Ogos 1961 telah melaporkan bahawa gandingan M. Zain bersama Malek Sutan Muda pernah melakukan persembahan di hadapan 6000 orang peminat dalam acara “Aneka Ragam Rakyat” di Geylang Serai. Malek Sutan Muda pernah berkata, “Kami berdua menubuhkan gandingan ini hanyalah untuk membantu badan-badan amal dan menghiburkan golongan bawahan. Kami sentiasa terbuka menerima undangan untuk tujuan amal.”

Populariti M. Zain meningkat naik setelah P. Ramlee memberi peranan utama kepadanya sebagai Labu menerusi filem Labu dan Labi dan Nasib Si Labu Labi. Watak orang gaji kepada Haji Bakhil lakonan Udo Umar tersebut membawa tuah kepada karier lakonannya dan menjadi watak yang paling diingati sehingga kini. Boleh dikatakan P. Ramlee adalah individu yang bertanggungjawab dalam menaikkan nama M. Zain di layar perak. M. Zain selepas itu tidak pernah berpeluang lagi untuk berlakon di bawah arahan P. Ramlee kerana beliau berpindah ke Kuala Lumpur pada bulan April 1964. Selepas mengecap populariti sebagai pelawak handalan, M. Zain berpasangan pula dengan seorang lagi pelawak yang hebat iaitu Aziz Sattar menerusi filem Pileh Menantu yang diarahkan oleh Omar Rojik pada tahun 1963.

Berbalik kepada hubungan M. Zain dengan Normadiah, mereka berdua masih bersahabat baik. Perhubungan erat di antara mereka berdua telah dipaparkan di dalam satu babak filem Aksi Kuching. Mereka kelihatan sangat mesra sebagai sahabat dan menggunakan loghat Pulau Pinang ketika bertutur. Agak menyedihkan filem tersebut merupakan filem terakhir yang dilakonkan oleh M. Zain.

Ketika berusia 46 tahun, M. Zain telah meninggal dunia pada 31 Januari 1967 di Singapura.

FILEM-FILEM LAKONAN M. ZAIN

Raja Laksamana Bintan (1959) – Jamil Sulong
Nujum Pa’ Blalang (1959) – P. Ramlee
Megat Terawis (1960) – Dhiresh Gosh
Sumpah Wanita (1960) – Omar Rojik
Isi Neraka (1960) – Jamil Sulong
Putera Sangkar Maut (1960) – Dhiresh Gosh
Ali Baba Bujang Lapok (1961) – P. Ramlee
Indera Bangsawan (1961) – Dhiresh Gosh
Seniman Bujang Lapok (1961) – P. Ramlee
Panji Semerang (1961) – Omar Rojik
Si Tanggang (1961) – Jamil Sulong
Mas Merah (1961) – Dhiresh Gosh
Singapura Di-Langgar Todak (1961) – Omar Rojik
Ibu Mertua Ku (1962) – P. Ramlee
Siti Muslihat (1962) – Dhiresh Gosh
Labu dan Labi (1962) – P. Ramlee
Gerhana (1962) – Jamil Sulong
Neracha (1963) – Dhiresh Gosh
Kaseh Tanpa Sayang (1963) – Omar Rojik
Nasib Si Labu Labi (1963) – P. Ramlee
Pileh Menantu (1963) – Omar Rojik
Mambang Moden (1964) – Jamil Sulong
Melanchong Ka Tokyo (1964) – Ramon A. Estella
Sayang Si Buta (1965) – Omar Rojik
Aksi Kuching (1966) – Omar Rojik

Sumber:

• Kelab Filem & Muzik Melayu Klasik
• Dato’ Ahmad Fauzee Samad
• Ismadi Ismail (Tengku Zakaria P. Ramlee @ TzP)
• Mustafar A.R. (Filem Klasik Malaysia)
• Daftar Filem Melayu (1933-1993) oleh Jamil Sulong, Hamzah Hussin dan Abdul Malek Mokhtar (FINAS, 1993)
• Jejak Terbilang oleh Aimi Jarr (FINAS, 2007)
• P. Ramlee Erti Yang Sakti (MPH Publishing, 2011)
• Berita Harian Singapura
• The Singapore Free Press


Membedah Filem Man Laksa

Mamat Khalid sememangnya seorang pengarah yang tidak perlu diperkenalkan lagi. Apabila berbicara mengenai filem-filem Mamat Khalid, latar masa filem beliau mesti berada di dalam zaman 60 hingga 80 an yang mana apabila kita menonton filem beliau, pasti akan teringat nostalgia-nostalgia yang berlaku di dalam zaman tersebut.

Filem ini mengisahkan suasana malam temasya yang diadakan untuk membantu orang kampung yang baru sahaja ditimpa kec3lak4an. Malam temasya ini diuruskan oleh Man si penjual laksa demi memikat hati buah hatinya, Cah anak si tok ketua.

Man Laksa sebenarnya merupakan filem parodi tentang industri hiburan tanah air. Man Laksa ialah gambaran kepada penggiat-penggiat industri di belakang tabir. Pentas itu ialah gambaran kepada industri itu sendiri dan di pentas itu penggiat-penggiat industri akan disuruh berbuat apa sahaja demi populariti mereka.

Mamat juga meluahkan menyatakan kekagumannya terhadap artis-artis yang terkenal sekitar 70 dan 80an, iaitu Ahmad Jais dan Saloma. Lirik lagu yang dinyanyikan oleh Ahmad Jais lakonan Zahid AF2 jelas kemelayuannya.

Di dalam filem ini, Lirik lagu yang dinyanyikan oleh Saloma pula menggambarkan peredaran cita rasa industri muzik tempatan. Mamat cuba menamnpilkan melalui lirik lagu tersebut agar kita perlu melakukan evolusi terhadap industri muzik tanah air kita.

Pada masa yang sama, jangan lupakan pada yang lama.  Kenyataan ini juga dapat dilihat ketika tiga orang budak, Nasir Ramli dan Rosli yang mewakili generasi baru yang membawa perubahan baru tetapi tidak diiktiraf. kerana menentang arus.

Mamat Khalid juga sering mengkritik masyarakat di dalam filem-filemnya.  Di dalam filem Man Laksa, Mamat cuba mengkritik sikap sesetengah manusia yang suka mengambil hak orang lain dengan meminta bantuan kepada pihak berkuasa walaupun dia tidak berada di dalam kesusahan.

Bayangkan, macam mana rumah Pak Maon boleh terbakar di musim banjir? Di dalam keadaan wabak covid-19 inipun, terdapat segelintir manusia yang suka mengambil hak orang lain. Diberi alasan susah padahal job bersepah.

Man Laksa juga merupakan sebuah homage kepada masyarakat sekitar 70an. Mamat memasukkan beberapa babak seperti beratur di tandas, kirim surat melalui adik dan banyak lagi yang sememangnya sinonim dengan suasana yang berlaku ketika zaman tersebut.

Mamat juga mengkritik sikap kronisme yang berlaku di dalam masyarakat dan dalam pertandingan. Kita boleh lihat jelas sewaktu babak pertandingan di mana salah seorang pemenang merupakan saudara kepada pengacara majlis manakala pemenang utamanya merupakan kekasih Tuan DO ( Pegawai Daerah). Pengerusi temasya juga merupakan dua pupu kepada Tuan DO. Jadi jelas di sini, kronisme masih wujud walaupun di peringkat kampung.

Jadi kesimpulannya, Man Laksa bukanlah sebuah filem yang kosong. Filem ini bukanlah filem yang terbaik, tapi filem ini cukup sarat dengan kritikan sosial yang bukan sahaja membuat penonton befikir, malah terhibur dengan filem ini.

Persoalan yang terakhir, bagaimana rumah Pak Maon boleh terbakar di musim banjir?

RUJUKAN:

REALITI, KOMEDI & PARODI DALAM FILEM ‘MAN LAKSA’. https://www.academia.edu/1285409/REALITI_KOMEDI_and_PARODI_DALAM_FILEM_MAN_LAKSA

Muthalib, H. A. (2013). Malaysian cinema in a bottle: A century (and a bit more) of wayang. Petaling Jaya: Merpati Jingga.


Korea Selatan, Sungai Klang Dan River Of Life

Korea Selatan dan Malaysia ada banyak persamaan.

Haiwan kebangsaan deme harimau. Kita pun harimau.

Bunga kebangsaan deme hibiscus (bunga raya). Kita pun bunga raya.

Deme ada bibimbap. Kita ada nasi kerabu.

Deme ada Baekhyun. Kita ada Aiman Tino.

Sekarang kita bakal memiliki sungai secantik sungai di Korea.

Sungai Han atau “Hangang” (한강) yang melintas kota Seoul merupakan lambang semangat orang Korea Selatan. Sampai mereka menamakan sejarah kebangkitan Korea Selatan sebagai “Miracle of the Han River” atau “Hangangui Gijeok” (한강의 기적).

Pada asalnya air Sungai Han amatlah kumuh dan kotor. Sampai ikan pun tak boleh hidup.

Tapi disebabkan Seoul perlu menganjurkan Sukan Asia 1986 dan Sukan Olimpik 1988, maka kerajaan Korea Selatan mengguna masa 5 tahun (1982-1986) untuk mengindahkan Sungai Han. Hasilnya, Sungai Han menjadi antara sungai yang terbersih dan tercantik di dunia.

Projek River of Life (Sungai Nadi Kehidupan) yang dilancarkan oleh PM semalam sememangnya diilhamkan oleh projek peingindahan anak sungai Han bernama Cheonggyecheon (청계천 – “Sungai Berair Jernih”) dari tahun 2003-2005. Asalnya pun longkang busuk, tapi sekarang dah jadi pusat budaya Seoul.

Di sebalik bangsa yang hebat, ada sungai yang megah dan indah. Bukan Korea je, hampir semua negara maju mempunyai sungai yang bersih dan cantik. Perancis ada Seine. UK ada Thames. Jepun ada Kandagawa. Austria dan Hungary ada Danube. Kalau tak nak pergi jauh, Singapura punya Singapore River pun dah cukup cantik.

Di negara maju, orang tak anggap sungai sebagai longkang untuk membuang sampah atau meludah. Sungai adalah “lifeline”. Selain fungsi ekosistem, sungai ialah tempat rekreasi yang dapat menyuburkan jiwa penghuni bandar agar sentiasa segar dan ceria. Sungai memberi semangat dan ilham.

Itu sebabnya orang falsafah kat Paris suka sembang falsafah di cafe tepi Sungai Seine. Warga London buat deal tepi Thames. Orang Singapura buat river cruise kat Boat Quay dan Clarke Quay. Di tepi Sungai Han lebih 10 tahun yang lalu, Taeyeon menjeritkan kata-kata semangat “naneun halsu itda” (나는 할 수 있다 – “I can do it”) sebelum menempuhi hidup sebagai penyanyi.

Kalau warna air sungai macam air milo atau teh tarik, penghuni bandar pun tak ceria dan tak bermaya, dan tak padan dengan aspirasi menjadikan Kuala Lumpur sebagai salah satu daripada “Top 20 Most Livable Cities” menjelang tahun 2020.

Tapi infrastruktur sehebat mana pun, kalau mentaliti kita masih tahap negara mundur, tak guna juga. Bukan bermakna ada “hardware” (infrastruktur) yang maju kita terus jadi maju, kena diseiringkan dengan “software” iaitu sikap yang perlu pada seseorang warganegara negara maju. Jaga kebersihan awam. Jaga ketenteraman awam. Tak mencarut depan orang ramai. Barulah maju.

Satu lagi usaha murni kerajaan yg tak ramai orang ambil tahu tapi jalan terus dan mencapai hasil.

(tengah tunggu komen-komen pakar sungai, pakar perancangan bandar dan pakar “environmental economics”)


Krisis Identiti Yang Membaham Malaysia Dari Luar Dalam

Baru-baru ini Malaysia telah dilanda tragedi kekurangan ayam di dalam pasaran sehingga menyebabkan harganya meningkat berkali ganda. Bagi mengatasi masalah ini, kerajaan telah menetapkan harga syiling untuk memastikan rakyat mampu membeli ayam. Tak rasa pelik ke kerana dalam ekonomi kapitalisme, kerajaan dilarang sama sekali campur tangan dalam pasaran.

Tapi sekarang ini kerajaan dah masuk campur dengan tetapkan harga syiling. Bukan setakat ayam sahaja, petrol dan minyak masak paket pun kerajaan bagi subsidi. Sekali imbas macam ada unsur-unsur sosialisme. Bukan ke Malaysia ini penuh dengan kapitalisme dan macam mana boleh ada sosialisme pula? Aduh bukan setakat budaya saja Malaysia hadapi krisis identiti malah ekonomi turut sama terpalit.

Persoalannya adalah ekonomi Malaysia ini bertunjangkan kapitalisme ataupun sosialisme?

Secara asasnya ekonomi kapitalisme sangat meraikan kebebasan individu untuk memiliki harta sebanyak mana yang mereka mahukan. Bermakna kita semua boleh mengumpul, mengembangkan dan membelanjakan harta tanpa apa-apa halangan. Buktinya hari ini di Malaysia terdapat begitu ramai individu yang berjaya dalam perniagaan. Malah jual produk timbang kilo pun boleh capai sales sebanyak RM1 juta kerana kerajaan tak kacau.

Dia punya bebas itu sampaikan berlaku dominasi yang sangat teruk seperti Astro terus menjadi syarikat televisyen tunggal berbayar sebelum kewujudan Unifi TV. Dalam sektor elektrik pula, Tenaga Nasional Berhad (TNB) terus menjadi pemain tunggal di Semenanjung Malaysia. Kalau tarif elektrik meningkat, kita hanya boleh pasrah dan menangis di bucu katil sahaja.

Seterusnya, ekonomi kapitalisme ini juga membuatkan kita semua bekerja lebih kuat semata-mata mahu mendapatkan banyak wang. Konsepnya adalah apabila anda dapat banyak wang, anda lebih bersemangat untuk kerja. Seperti hari ini, kita buat 3 hingga 4 kerja hanya untuk menampung kehidupan. Perkara inilah yang digunakan oleh kebanyakan sektor untuk perah kita sampai burnout lepas tu jadi gila. Memang kapitalisme betul Malaysia ni.

Masalahnya ekonomi sosialisme juga turut wujud di Malaysia terutamanya melalui pemilikan harta oleh negara. Bermakna setiap keuntungan yang diperolehi oleh syarikat itu akan menjadi milik negara. Sebagai contoh syarikat milik kerajaan iaitu Khazanah Nasional mempunyai pegangan dalam Axiata Group, Farm Fresh dan CIMB. Setiap keuntungan syarikat tersebut akan menjadi milik kerajaan dan boleh digunakan untuk bangunkan infrastruktur.

Di samping itu dalam ekonomi sosialisme, setiap warganegara akan diberikan segala kemudahan seperti makanan, tempat tinggal dan perubatan. Di Malaysia, bayaran untuk mendapatkan perkhidmatan perubatan adalah antara paling murah di dunia. Lagi tak logik dek akal adalah kerajaan pernah membuka klinik dengan bayaran RM1 sahaja. Jadi tak kira miskin kaya, semua boleh dapatkan rawatan dengan harga cukup murah. Tapi sudah ditutup sebab ada yang kata membazir je.

Sebelum itu kalau nak tahu lebih banyak tentang sosialisme, boleh baca buku POLITIK UNTUK PEMULA. Kami yakin anda tidak akan rugi dan sudah sedia untuk main politik. Boleh beli di Shopee: https://shopee.com.my/The-Patriots-Politik-Untuk-Pemula-(Ayman-Rashdan-Wong)-i.238336777.3282451258

Paling ketara sekali unsur sosialisme dalam ekonomi Malaysia adalah melalui Dasar Ekonomi Baru (DEB) dan Rancangan Malaysia. Kalau nak tahu, DEB milik Malaysia sebenarnya mengambil ilham daripada The New Economy Policy (NPC) yang pernah diamalkan oleh Soviet Union.

Di bawah NPC, petani Soviet dibenarkan menjual lebihan hasil kepada orang lain tanpa sekatan. Secara tidak langsung golongan peniaga, peruncit dan orang tengah mula muncul lantas membuatkan taraf hidup petani semakin meningkat. Sama seperti DEB, pelaksanaannya adalah bertujuan meningkatkan taraf ekonomi orang miskin dan merapatkan jurang antara kaum.

Rancangan Malaysia pula boleh dikatakan ditiru bulat-bulat daripada Five-Year Plans yang diamalkan oleh Soviet Union. Ini kerana Rancangan Malaysia akan diperbaharui setiap 5 tahun dan sama dengan Five-Year Plans. Ketika itu hanya negara komunis seperti China dan Korea Utara yang miliki Five-Year Plans. Biarpun Soviet Union telah runtuh, sehingga ke hari ini Malaysia masih mengamalkan Rancangan Malaysia. Kita ni punyalah benci dekat sosialisme tapi macam banyak pula unsur sosialisme dalam ekonomi Malaysia.

Jadi sekarang ini sistem ekonomi apa yang sedang Malaysia amalkan? Sekejap nampak macam kapitalisme dan sekejap nampak macam sosialisme. Jawapannya adalah Malaysia mengamalkan sistem ekonomi campuran. Sistem ini mencampuradukkan kapitalisme dan sosialisme dalam mangkuk yang sama. Contoh paling mudah adalah campur tangan kerajaan adalah penetapan harga syiling minyak paket dalam pasaran bebas.

Apa-apapun Malaysia ini memang sangat pelik sebab dari budaya sampai ke ekonomi kita jadi sangat keliru. Paling ironi sekali adalah parti paling kanan dalam negara tetapi agak kiri dalam ekonomi. Manakala parti yang dikatakan kiri sangat kanan dalam ekonomi.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:Britannica. (n.d). Five-year plans. Dipetik daripada https://www.britannica.com/topic/Five-Year-Plans

Dr. Nihayatul Masykuroh. (2020). Perbandingan Sistem Ekonomi. Media Karya Publishing: Banten. Di petik daripada http://repository.uinbanten.ac.id/5629/2/Naskah%20Perbandingan%20Sistem%20Ekonomi.pdf

Llewellyn, J., McConnell, M., & Thompson, S. (2019, Jun 18). The new economic policy (NEP). Alpha History. Dipetik daripada https://alphahistory.com/russianrevolution/new-economic-policy-nep/


Sumatera Barat Menuruti Jejak Aceh Melaksanakan Syariah

Kerapkali Indonesia menjadi contoh tidak enak pada mata rakyat Malaysia. Memang betul, banyak amalan pelik pernah berleluasa di sana seperti amalan gila di Gunung Kemukus misalnya. Walau bagaimanapun, itulah resam apabila sebuah negara mempunyai populasi besar. Malaysia dengan lingkungan 40 juta orang pun sudah macam-macam hal, apatah lagi Indonesia dengan 270 juta. Sangat tidak adil kalau cakap semua rakyat mereka menjauhi Islam. Kerana baru-baru ini tular pasal rang undang-undang syariah yang katanya bakal dilaksanakan di Sumatera Barat.

Pertama sekali, Indonesia adalah sebuah negara yang terbahagi kepada 34 buah provinsi (wilayah). Lima provinsi menikmati status istimewa, dengan kuasa berautonomi. Salah satu daripadanya adalah Aceh, yang melaksanakan undang-undang Syariah tersendiri – berbeza dengan provinsi-provinsi lain.

Hak Aceh sudah lama termaktub dalam undang-undang republik Indonesia. Jadi perbincangan sekarang adalah – bagaimana Sumatera Barat mendapat perkenan daripada pihak republik untuk melaksanakan undang-undang syariah?

Proses Yang Agak Rapi

Seperti negara-negara lain, Indonesia juga mempunyai Dewan Tinggi (upper house) dan Dewan Umum (lower house). Macam Malaysia, upper house adalah Dewan Negara; lower house pula Dewan Rakyat. Bagi Indonesia, lower house dipanggil Dewan Perwakilan Rakyat. Bulan ini, Dewan Perwakilan Rakyat bersetuju dengan undang-undang baharu yang akan menentukan hala tuju perundangan wilayah Sumatera Barat.Selama ini Sumatera Barat mengamalkan Undang-Undang No. 61.

Lama juga undang-undang ini dikuatkuasakan, sejak tahun 1958 lagi. Peralihan ini mewajarkan kita tengok cara hidup di Sumatera Barat sendiri. Wilayah ini sangat pekat dengan umat Islam. Pekat ini pula bukan setakat syahadah semata-mata. Mereka memang mengamalkan adab,a dat dan akidah Islam, sampai ada pepatah: “Adat basandi syarak, syarak basandi Kitabullah”. Mereka membentuk adat tempatan berdasarkan hukum syarak, yang dibentuk ikut nas al-Qur’an.

Jadi secara jelas, adat tempatan “ber-basandi” pada al-Qur’an sendiri. Mungkin ada dalam kalangan pembaca sudah cam budaya Sumatera Barat selepas baca pepatah tersebut. Bagi yang tidak tahu, inilah budaya Minangkabau yang mendiami bumi Sumatera Barat.

Melihat betapa rapatnya budaya Minangkabau dengan agama Islam, tidak peliklah macam mana mereka boleh melaksanakan peralihan sedemikian sampai Dewan Perwakilan Rakyat sendiri bersetuju. Bukan kerja senang sebenarnya.

Peralihan ini akan mengabsahkan apa yang sudah ada dalam adat dan budaya sedia ada. Mekarnya Islam adalah kerana akidah penganut, adab penduduk dan pelaksanaan undang-undang syariah. Dan Sumatera Barat berada di kedudukan paling rapat sekarang, meskipun ada dalam kalangan rakyat mereka sendiri menafikan tentang peralihan ini. Namun laporan daripada pihak CNN ternyata sangat jelas: perkara ini masih berjalan kerana baru pihak lower house yang meluluskan. Proses masih panjang lagi, barangkali perlu sampai ke Dewan Perwakilan Daerah (upper house) sebelum kemudian pergi ke pihak Joko Widodo pula.

Yang pasti selepas diperkenan semua pihak berwajib barulah Majelis Permusyawaratan Rakyat akan memandatkan peralihan. Namun semua ini adalah perbincangan berasaskan teori semata-mata. Kerana prosesnya sendiri memakan masa. Dan jika ini adalah kehendak rakyat, barangkali mustahil sesiapa boleh menghalang. Jika berjaya, jangan pelik peralihan ini boleh memberi impak geopolitik dengan pengaruhnya boleh sampai sini.

Baginda Rasulullah SAW sudah pergi buat selamanya. Namun baginda meninggalkan amanat yang sangat penting buat kita semua, yakni al-Qur’an dan Hadis sebagai pedoman dan tunjuk ajar hingga kiamat. Buku ini menceritakan banyak perkara tentang baginda, terutamanya berkaitan dakwah dan diplomasi yang boleh dijadikan tauladan. Dapatkan: https://shopee.com.my/The-Patriots-Muhammad-Dakwah-dan-Diplomasi-i.238336777.4838248189


Kebangsatan Perancis Yang Merompak Haiti

Pada tahun 1804, apa yang disangka mustahil akhirnya berlaku. Penduduk Haiti bangkit menentang penjajah Perancis. Perjuangan ini mengambil masa selama 12 tahun. Ratusan ribuan nyawa melayang bagi kedua-dua pihak. Dan punca utama dikenal pasti adalah kerana layanan buruk dan diskriminasi teruk terhadap majoriti. Haiti akhirnya merdeka secara kedaulatan. Namun kemerdekaan ini tidak membawa haruman kebebasan. Sebaliknya ia meledakkan penjajahan versi baharu: kewangan.

Bercakap pasal kewangan – bukan sekapal dua emas yang dimaksudkan. Malah AS$100 bilion pun silap-silap bukan. Perancis mempunyai strategi gila yang menghukum penduduk Haiti sampai hari ini. Dengan erti kata lain, penduduk Haiti sudah bayar Perancis selama 218 tahun. Seandainya setiap 20 tahun adalah satu generasi, 21 generasi sudah membayar Perancis. Mereka membayar terlalu banyak sampai tiada siapa tahu jumlahnya.

Ini bukan pampasan. Ini bukan ufti. Ini rompakan. Ini tebusan.

Dendam Perancis Terhadap Haiti

Haiti memenangi kemerdekaan pada tahun 1804. Namun Perancis kembali 20 tahun kemudian dengan kapal-kapal perang yang menggerunkan. Armada laut ini membawa kata putus daripada Raja Charles X, yang memberi pilihan: perang atau wang. Kerajaan Haiti enggan menumpahkan darah. Mereka sanggup membayar. Tetapi wang dituntut sangatlah banyak, 150 juta francs – suka atau tidak, terpaksa bayar. Persoalannya: macam mana?

150 juta francs dibayar secara ansuran selama lima kali pada tahun 1825. Perolehan Haiti pada tahun itu hanyalah 5.1 juta francs sahaja. Sebagai bayangan, perolehan Malaysia bagi tahun AS$51.25 bilion pada tahun 2017. Tiba-tiba ada orang luar datang dengan senjata menuntut AS$1,506 bilion (AS$1.5 trilion).

Perancis ada idea. Mereka cadangkan Haiti ambil hutang, yang ada kadar faedah. Hutang pula dengan bank Perancis. Haiti perlu bayar pokok dan bunga. 12 tahun kemudian, Perancis datang lagi dengan niat untuk paksa Haiti bayar. Kali ini mereka murah hati minta 90 juta francs sahaja. Tidak perlu bayar sampai 150 juta francs. Dan Haiti pun bayar.

Selama 70 tahun Haiti bayar sampai 112 juta francs kerana bunga dan pokok. Jumlah ini nampak saja macam sikit – AS$560 juta zaman sekarang. Namun jumlah itu tidak pergi ke negara. Tiada pembangunan dibuat. Tiada infrastruktur dibina. Semuanya hutang hutang dan hutang. Sampai bila-bila. Sebab itulah pakar ekonomi sekarang berpendapat Perancis sudah merompak peluang ekonomi Haiti sebanyak AS$115 bilion.

Senang cakap, Haiti bersetuju untuk kekal dalam hutang buat selamanya. Angkara hutang ini, Haiti tidak pernah menikmati kekayaan. Taktik ini sememangnya asas dalam kamus penjajahan. British membawa strategi pecah dan perintah untuk memastikan unit jajahan kekal setia. Perancis pula ingin menconteng arang terhadap wajah kerajaan sampai rakyat bangkit berkata, “rindu zaman Perancis.”

Dan perkara itulah yang berlaku. Haiti tidak stabil. Pengusaha pertanian teruk dikerjakan dek cukai untuk membayar hutang negara. Pada tahun 1843, satu lagi revolusi menggulingkan kerajaan Haiti. Presiden Jean-Pierre Boyer dihalau daripada negara oleh rakyat yang mahu cukai rendah. Tetapi datangnya kerajaan baru pun sama. Kerana Perancis tidak bodoh. Mereka tetap kembali dengan kapal perang untuk berbincang tentang “debt”.

Kesudahan cerita ini tidak memuaskan langsung. Kerana ia tiada kesudahan. Apabila sistem kewangan bertambah maju, Perancis membangunkan sebuah Bank Negara Haiti. Tetapi perkataan “negara” hanyalah perkataan sahaja. Dengan erti kata lain, Perancis mengawal perbendaharaan Haiti sampai Perancis mendapat keuntungan jauh lagi banyak untuk dibandingkan dengan keuntungan negara Haiti (Porter, et al., 2022).

Hutang demi hutang datang bersilih ganti dan tindan-menindan. Dan hari ini Haiti tiada hospital yang baik. Haiti tiada sistem pembetungan yang baik. Haiti tiada sistem air yang baik. Haiti tiada apa-apa. Kecelakaan yang menimpa di bumi Haiti sangat kronik – tetapi lembaran sejarah selamba mengagung-agungkan Charles X sebagai pembebas Haiti yang mulia (Gamio, et al, 2022).

RUJUKAN:

Gamio, L., et al. (2022, Mei 20). Haiti’s Lost Billions. The New York Times.

Porter, C., et al. (2022, Mei 20). The Root of Haiti’s Misery: Reparations to Enslavers. The New York Times.


Shangri-La: Kota Legenda Di Tibet Yang Hilang

Shambhala atau juga dikenali sebagai Shangri-La perkataan Sanskrit yang membawa maksud ‘tempat aman’ atau ‘tempat sunyi’ merupakan sebuah syurga mitos yang disebutkan di dalam teks-teks purba, termasuklah Kalachakra Tantra dan lembaran-lembaran purba budaya Zhang Zhung usianya melangkaui ajaran Buddhisme Tibet di bahagian barat Tibet.

Menurut legenda, Shambhala merupakan wilayah di mana hanya insan-insan yang berhati suci sahaja boleh hidup di dalamnya. Di sana, cinta dan hikmah memenuhi segala inci kehidupan dan penghuninya pula kebal daripada sebarang bentuk penderitaan, nafsu mahupun penuaan.

Shambhala disebutkan sebagai wilayah yang memiliki seribu nama. Kadangkala ia dipanggil sebagai Tanah Larangan, Tanah Air Putih, Tanah Roh-Roh Yang Bersinar, Tanah Api Yang Hidup, Tanah Para Dewa dan Tanah Keajaiban. Penganut Hindu memanggilnya sebagai Aryavartha (Tanah Mereka Yang Layak Mendudukinya); masyarakat Cina mengenalinya sebagai Hsi Tien, bermaksud Syurga Barat bagi Hsi Wang Mu; manakala penganut kepercayaan lama Russia pula menyebut Shambhala sebagai Belovoyde. Di seluruh Asia, wilayah ini paling masyhur dengan nama Sanskrit-nya, iaitu Shambhala, Shamballa atau Shangri-la.

Legenda Shambhala dikatakan berusia ribuan tahun, dan sebutan berkenaan wilayah mitos ini boleh ditemui di dalam pelbagai teks purba. Lembaran-lembaran Bon ada berbicara tentang wilayah yang berkait rapat (dengan Shambhala) yang bernama Olmolungring. Teks-teks Hindu seperti Vishnu Purana menyebutkan Shambhala sebagai tempat lahir Kalki, kelahiran semula terakhir Vishnu yang akan muncul di Zaman Emas baru. Mitos Shambhala bagi penganut agama Buddha merupakan adaptasi daripada mitos Hindu yang lahir lebih awal. Teks yang membincangkan Shambhala secara mendalam adalah Kalachakra.

Kalachakra merujuk kepada suatu ajaran dan amalan kompleks dan esoterik dalam Buddhisme-Tibet. Shakyamuni Buddha disebutkan pernah mengajarkan Kalachakra di atas permintaan Raja Suchandra dari Shambhala.

Sama seperti banyak konsep yang ada di dalam Kalachakra, idea tentang Shambhala dikatakan mempunyai maksud-maksud yang bersifat dalaman, luaran dan alternatif. Maksud luaran mentafsirkan Shambhala sebagai sebuah wilayah yang wujud di sebuah tempat fizikal, walaupun ia hanya boleh dimasuki dan dialami oleh individu yang memiliki karma yang sesuai.

Maksud dalaman dan alternatif bagi Shambhala pula merujuk kepada pemahaman yang lebih halus, berkisar tentang simbolisasi Shambhala pada tubuh dan minda seseorang serta semasa pengamalan meditasi. Dua jenis peneranan yang bersifat simbolik ini secara umumnya diwariskan secara lisan oleh seorang guru kepad murid.

Sebagaimana yang dinotakan oleh Dalai Lama ke-14 semasa permulaan Kalachakra 1985 di Bodhgaya, Shambhala bukanlah sebuah negara atau wilayah biasa:

“Walaupun mereka yang memiliki penggabungan (dalaman) yang istimewa boleh sampai ke sana (Shambhala) menerusi hubungan karma yang mereka punyai, ia (Shambhala) bukanlah sebuah tempat fizikal yang boleh kita jumpai. Kita hanya boleh katakan bahawa ia merupakan sebuah wilayah suci, wilayah suci yang wujud dalam alam manusia. Melainkan seseorang itu mempunyai merit dan perkaitan karma yang hakiki, dia sama sekali tidak akan berupaya untuk sampai ke sana.”

RAMALAN SHAMBHALA

Konsep kewujudan Shambhala memainkan peranan penting dalam ajaran-ajaran agama di Tibet, dan ia mempunyai kaitan khusus dalam mitologi Tibet berkenaan masa depan. Kalachakra meramalkan keruduman (sahsiah) manusia secara bertahap berikutan penyebaran idealogi materialistik di muka bumi ini.

Apabila ‘kaum gasar’ yang mengikuti idealogi ini bersatu di bawah kepimpinan seorang raja jahat dan apabila mereka merasakan sudah tiada apa lagi untuk dikuasai, maka kabus akan diangkat lantas mendedahkan gunung-ganang Shambhala yang bersalji. Kaum gasar ini kemudiannya akan menyerang Shambhala dengan sepasukan tentera yang dilengkapi dengan senjata-senjata yang menggerunkan. Kemudian, raja Shambhala pula akan muncul bersama sepasukan besar tentera untuk mengalahkan ‘kekuatan hitam’ itu dan muncul pada Zaman Emas yang meliputi dunia.

Walaupun Kalachakra meramalkan tentang sebuah peperangan yang bakal meletus di masa depan, hal ini ternyata berkonflik dengan ajaran-ajaran Buddha sendiri yang melarang sebarang bentuk keganasan.

Hal ini mendorong sebahagian ahli teologi untuk menafsirkan peperangan tersebut dengan pemahaman yang bersifat simbolik – iaitu Kalachakra tidaklah menganjurkan keganasan dalam bentuk memerangi individu. Sebaliknya, ia merujuk kepada pertempuran dalaman yang dialami oleh pengamal agama dalam rangka memerangi kecenderungan kesyaitanan yang wujud dalam dirinya.

LOKASI RAHSIA SHAMBHALA

Merentas kurun, sejumlah pengembara dan penuntut hikmah rohani telah melakukan ekspedisi pencarian syurga mitos Shambhala ini. Walaupun ramai yang mendakwa berjaya tiba di sana, tiada seorang pun yang mampu memberikan sebarang bukti tentang kewujudannya, atau paling tidak, menunjukkan lokasi fizikalnya di peta dunia. Namun, banyak sebutan perihal Shambhala menudingkan lokasinya di wilayah pergunungan Eurasia.

Teks-teks purba Zhang Zhung menyebutkan bahawa Shambhala terletak di Lembah Sutlej di Punjab atau Himachal Pradesh di India. Masyarakat Monggolia pula meyakini bahawa Shambhala terletak di lembah-lembah tertentu di Siberia selatan.

Dalam kisah rakyat Altai, Gunung Belukha dipercayai sebagai gerbang ke Shambhala. Ilmuwan-ilmuwan Buddhisme moden menyimpulkan bahawa Shambhala terletak di puncak Himalaya, tepatnya di Pergunungan Dhauladhar moden, sekitar Mcleodgani. Sebahagian legenda menyebutkan bahawa gerbang ke Shambhala tersembunyi di sebuah biara terpencil dan terbiar di Tibet. Ia kononnya dikawal oleh makhluk-makhluk yang dikenali sebagai Pengawal Shambhala.

Bagi sebilangan pihak, faktor yang membuatkan Shambhala tidak dapat ditemui adalah disebabkan oleh suatu penerangan yang sangat ringkas – iaitu mereka meyakini bahawa Shambhala terletak di hujung dunia realiti, berfungsi sebagai jambatan yang menghubungkan antara dunia realiti dan dunia yang melangkauinya.

Walaupun ramai yang tidak begitu peduli tentang Shambhala lantaran menganggapnya sebagai khayalan atau dongengan mitos dan legenda, bagi sebahagian masyarakat, kepercayaan terhadap Shambhala berupaya melahirkan suatu keinginan atau gejolak dalaman yang mengharapkan agar pada suatu hari nanti, kerajaan ini dapat ditemui.

TERJEMAHAN:

April Holloway. (5 April 2014). Mysteries of the Kingdom of Shambala. Ancient Origins.
https://www.ancient-origins.net/ancient-places-asia/mysteries-kingdom-shambhala-001529